2009R0436 — SL — 16.04.2012 — 002.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:









▼B

UREDBA KOMISIJE (ES) št. 436/2009

z dne 26. maja 2009

o podrobnih pravilih za uporabo Uredbe Sveta (ES) št. 479/2008 glede registra vinogradov, obveznih prijav ter zbiranja informacij za spremljanje trga, dokumentov, ki spremljajo prevoz proizvodov, in evidenc, ki se vodijo v vinskem sektorju







KOMISIJA EVROPSKIH SKUPNOSTI JE – ob upoštevanju Pogodbe o ustanovitvi Evropske skupnosti, ob upoštevanju Uredbe Sveta (ES) št. 479/2008 z dne 29. aprila 2008 o skupni ureditvi trga za vino, spremembi uredb (ES) št. 1493/1999, (ES) št. 1782/2003, (ES) št. 1290/2005 in (ES) št. 3/2008 ter razveljavitvi uredb (EGS) št. 2392/86 in (ES) št. 1493/1999 ( 1 ) ter zlasti členov 115(2) in 121 te uredbe, ob upoštevanju naslednjega: (1) Uredba (ES) št. 479/2008 je z začetkom veljavnosti 1. avgusta 2009 spremenila sistem, ki je bil pred tem v vinskem sektorju vzpostavljen z Uredbo Sveta (ES) št. 1493/1999 z dne 17. maja 1999 o skupni ureditvi trga za vino ( 2 ), in razveljavila Uredbo Sveta (EGS) št. 2392/86 z dne 24. julija 1986 o vzpostavitvi registra vinogradov Skupnosti ( 3 ). (2) Trenutno so obvezne informacije ter določbe glede posodabljanja in nadzora registra vinogradov vključene v Uredbo (EGS) št. 2392/86, podrobna pravila za vzpostavitev registra vinogradov pa v Uredbo Komisije (EGS) št. 649/87 ( 4 ). (3) V členu 108 Uredbe (ES) št. 479/2008 je določeno, da nekatere države članice vzdržujejo register vinogradov, ki vsebuje posodobljene podatke o obsegu vinogradniških površin. (4) Zato je treba Uredbo (EGS) št. 649/87 razveljaviti in sprejeti podrobna pravila uporabe v zvezi z registrom vinogradov. (5) Glavna cilja registra vinogradov sta spremljati in nadzorovati obseg vinogradniških površin. V členu 116 Uredbe (ES) št. 479/2008 je določeno, da države članice zagotovijo, da so upravni in nadzorni postopki, ki se nanašajo na površine, združljivi z integriranim upravnim in nadzornim sistemom (IAKS). Treba je zlasti zagotoviti, da je identifikacija imetnika in izkoriščanih vinogradniških parcel združljiva z IAKS. (6) Da bi preprečili pretirano upravno obremenitev in pri tem ne škodovali ciljema registra vinogradov, zbiranje informacij pri imetnikih z zelo omejeno pridelavo ne sme biti obvezno. (7) Da bi zagotovili uporabo registra vinogradov v praksi, se morajo informacije, ki se zahtevajo v tem registru, ujemati z informacijami, ki se zahtevajo na podlagi Naslova IV (Obseg vinogradniških površin) Uredbe Komisije (ES) št. 555/2008 ( 5 ), s katero so določena podrobna pravila za izvajanje Uredbe (ES) št. 479/2008 glede podpornih programov, trgovine s tretjimi državami, obsega vinogradniških površin in izvajanja nadzora v vinskem sektorju. (8) Da bi zagotovili skladnost podatkov, ki so na voljo v okviru vinogradništva, je treba nekatere podatke, zbrane na podlagi Uredbe Sveta (EGS) št. 357/79 z dne 5. februarja 1979 o statističnih raziskovanjih vinogradov ( 6 ), vključiti v register vinogradov, in sicer zlasti podatke o letu zasaditve vinogradniške parcele. (9) Da bi zagotovili stalno skladnost podatkov v ustreznem registru z dejanskim stanjem vinogradništva, je treba predvideti stalno posodabljanje teh podatkov in stalen nadzor. (10) V členu 111 Uredbe (ES) št. 479/2008 je določeno, da pridelovalci grozdja za pridelavo vina ter pridelovalci mošta in vina vsako leto prijavijo količine pridelka iz zadnje trgatve, pridelovalci mošta in vina ter trgovci, razen trgovcev na drobno, pa vsako leto prijavijo svoje zaloge. V tem členu je še določeno, da lahko države članice tudi zahtevajo, da trgovci z grozdjem prijavijo prodane količine pridelka. (11) Da bi olajšali obdelavo podatkov v zvezi s prijavami, naj bi vsako prijavo, predloženo pristojni upravni enoti, obravnavali ločeno od katerih koli drugih prijav, ki jih je isti pridelovalec morda predložil v drugih upravnih enotah v državi članici. (12) Pridelovalcem, ki lahko zagotovijo vse potrebne informacije v eni sami prijavi pridelka vina, ni treba predložiti dveh prijav. Zelo majhni pridelovalci so lahko oproščeni predložitve prijav, saj njihova skupna pridelava predstavlja zelo majhen odstotek pridelave Skupnosti. (13) Treba je tudi zagotoviti, da predložijo prijave proizvajalci, ki prodajajo proizvode iz grozdja in vina pred datumi, določenimi za prijave. (14) Da bi olajšali upravljanje trga, je treba določiti rok za predložitev prijav. Ker se trgatev v državah članicah izvaja ob različnih časih, je treba skrajne roke za prijave pridelovalcev razporediti čez določeno obdobje. (15) Da bi olajšali uporabo te uredbe, je treba določiti, katere podatke je treba navesti v obrazcih ob prijavi, državam članicam pa prepustiti odločitev o obliki, v kateri naj bi jih proizvajalci predložili. (16) Uporaba računalniških postopkov postopoma nadomešča ročno vnašanje podatkov na različnih področjih upravne dejavnosti. Zato je treba pri obveznih prijavah omogočiti tudi uporabo računalniških in elektronskih postopkov. (17) Državam članicam s popolnim registrom vinogradov je treba dovoliti, da uporabijo nekatere podatke iz tega registra (na primer podatke o površini). Zato se lahko pridelovalce pod določenimi pogoji oprosti prijave površine. (18) Državam članicam, katerih vinogradniška površina ne presega 500 hektarov ali katerih proizvodnja vina ne presega 50 000 hektolitrov, je treba omogočiti, da iz prijav izključijo nekatere podatke in da lahko proizvajalce pod pogoji, ki jih je treba opredeliti, oprostijo obveznosti predložitve katere od teh prijav. (19) Treba je določiti roke, do katerih morajo države članice zbrane podatke centralizirati. (20) Prijave pridelka in zalog, ki jih predložijo zainteresirane strani, so za zdaj edino sredstvo za pravilno ugotavljanje količin pridelanega vina in zalog vina. Zato je treba ukreniti vse potrebno za zagotovitev, da zainteresirane strani predložijo prijave in da so te popolne ter točne, tako da se predvidijo kazni, če prijave niso predložene ali pa so ob predložitvi napačne ali nepopolne. (21) Iz istega razloga je treba nujno določiti roke, do katerih je treba zbrane informacije v zvezi z obveznimi prijavami predložiti Komisiji, in način, kako naj se ta predložitev izvede. (22) Nekatere informacije morajo biti na razpolago na trgu z vinom, da bi zagotovili spremljanje tega trga. Poleg podatkov, zagotovljenih v povzetkih različnih prijav, so bistvenega pomena informacije o dobavah vina, uporabi in cenah. Zato je treba od držav članic zahtevati, da te informacije zbirajo in jih ob določenih datumih pošljejo Komisiji. (23) Nekatere države članice so lahko oproščene pošiljanja podatkov o cenah, saj njihova skupna pridelava obsega zelo majhen odstotek pridelave Skupnosti. (24) Zato je treba razveljaviti Uredbo Komisije (ES) št. 1282/2001 ( 7 ), s katero so bila določena podrobna pravila za uporabo, kar zadeva zbiranje informacij za opredeljevanje proizvodov in spremljanje trga z vinom. (25) Glede na enoten trg v Skupnosti morajo imeti organi, pristojni za nadzor zalog in trženja proizvodov iz grozdja in vina, potrebna sredstva za izvajanje učinkovitih preverjanj v skladu z enotnimi pravili, ki se uporabljajo v vsej Skupnosti. (26) V členu 112(1) Uredbe (ES) št. 479/2008 je določeno, da se lahko proizvodi iz grozdja in vina dajo v promet v Skupnosti samo s spremnim dokumentom, ki je uradno odobren. Po členu 112(2) morajo fizične ali pravne osebe, ki imajo proizvode iz grozdja in vina, za te proizvode voditi evidenco, zlasti dobav in izdanih količin blaga. (27) Napredek pri davčni uskladitvi v Skupnosti je bil dosežen z Direktivo Sveta 92/12/EGS z dne 25. februarja 1992 o splošnem režimu za trošarinske proizvode in o skladiščenju, gibanju in nadzoru takih proizvodov ( 8 ). Za oblikovanje enotnih pravil, ki se uporabljajo v Skupnosti, in poenostavitev upravnih formalnosti za podjetja in posameznike je zlasti določeno, da se dokumenti, ki spremljajo prevoz proizvodov iz grozdja in vina za davčne namene, upoštevajo tudi kot priznani spremni dokumenti. (28) Prevoz proizvodov iz grozdja in vina, za katere ne veljajo zgoraj navedene davčne formalnosti, in prevoz proizvodov iz grozdja in vina, ki jih proizvedejo mali proizvajalci, mora spremljati dokument, ki pristojnim organom omogoča spremljanje premikanja takih proizvodov. V ta namen se lahko prizna kateri koli komercialni dokument, ki vsebuje potrebne podatke za identifikacijo proizvoda in spremljanje njegovih premikov. (29) Za prevoz nekaterih proizvodov iz grozdja in vina, ki se prevažajo na omejeni razdalji ali so zapakirani v majhne vsebnike v omejenih količinah, ni potreben noben dokument, s čimer se izogne nepotrebnemu oteževanju upravnih formalnosti za prevoznike. (30) Pri upravnih dejavnostih gospodarskih subjektov uporaba računalniških postopkov postopoma nadomešča dokumente na papirju. Zato je treba pri pripravi in uporabi spremnih dokumentov in evidenc omogočiti tudi uporabo računalniških postopkov. (31) Za izvoz proizvodov iz grozdja in vina se poleg spremnih dokumentov zahtevajo še dodatni dokumenti, zlasti izvozna deklaracija. Zato je treba opredeliti dodatne postopke za pripravo in potrditev teh dokumentov. (32) Spremljanje proizvodov iz grozdja in vina, ki se prevažajo nepakirani, zahteva posebno pozornost, saj se s takimi proizvodi laže goljufa kakor z označenimi, pakiranimi proizvodi, opremljenimi z zapiralom, ki ga ni mogoče ponovno uporabiti. V takih primerih so potrebne dodatne informacije in predhodna potrditev spremnega dokumenta. (33) Da se pristojnim organom olajša nadzor, je treba zahtevati, da se v spremne dokumente pri prevozu proizvoda iz tretje države, sproščenega v prost promet, vključi sklic na dokument VI 1. (34) Določbe v zvezi s pripravo spremnih administrativnih dokumentov in poenostavljenega spremnega dokumenta zadevajo pravila o potrjevanju zaščitene označbe porekla ali zaščitene geografske označbe nekaterih vrst vina. Zato je treba določiti pravila za tako potrjevanje. Treba je določiti tudi pravila za potrjevanje porekla nekaterih vin za prevoze, za katere ne veljajo davčne formalnosti, zlasti za izvoz. Za poenostavitev upravnih formalnosti za posameznike in da se pristojni organi razbremenijo rutinskih opravil, je treba sprejeti določbo, da pristojni organi pooblastijo pošiljatelje, ki izpolnjujejo določene pogoje, da v spremni dokument vpišejo besedilo, ki potrjuje poreklo vina, brez poseganja v opravljanje ustreznih pregledov. (35) Treba je opredeliti ukrepe, ki naj jih sprejmejo pristojni organi pri prevozu, ki ga opravlja pošiljatelj, ki je hudo kršil predpise, ali pri nepravilnem prevozu, pri čemer si je treba prizadevati za to, da zakonska ureditev takega prevoza ne traja dlje, kot je nujno potrebno. (36) Za zagotovitev, da vpogled v evidence pristojnim organom omogoči učinkovito spremljanje premikov in zalog proizvodov iz grozdja in vina, zlasti v sodelovanju med temi organi v različnih državah članicah, je treba pravila glede vodenja evidenc uskladiti na ravni Skupnosti. (37) Obveznosti glede evidenc lahko nesorazmerno upravno obremenijo nekatere gospodarske subjekte. Zato bi morale imeti države članice možnost, da te gospodarske subjekte oprostijo nekaterih zahtev. (38) Snovi, ki se uporabljajo v nekaterih enoloških postopkih, zlasti za obogatitev, dokisanje in slajenje, so še zlasti podvržene nevarnostim goljufive rabe. Zato je treba voditi evidence v zvezi s temi snovmi, s čimer se pristojnim organom omogoči nadzor njihovih premikov in uporabe. (39) Posebna pozornost je potrebna pri nadzoru penečih in likerskih vin, saj se tem vinom dodajajo še drugi proizvodi. Zato je treba zahtevati, da se v evidencah navedejo dodatne informacije. (40) Spremni dokument za prevoz proizvodov iz grozdja in vina, določen v pravilih Skupnosti, je zelo uporaben vir informacij za organe, odgovorne za zagotavljanje izpolnjevanja pravil Skupnosti in nacionalnih pravil v vinskem sektorju. Državam članicam je treba dovoliti, da za uporabo te uredbe sprejmejo dodatne določbe za prevoze proizvodov, ki se začnejo na njihovem ozemlju. (41) Člen 18(1) Uredbe Komisije (ES) št. 884/2001 z dne 24. aprila 2001 o določitvi podrobnih pravil za uporabo v zvezi z dokumenti, ki spremljajo prevoz proizvodov iz grozdja in vina, in z evidencami, ki se vodijo v vinskem sektorju ( 9 ), uvaja možnost, da države članice predpišejo dodatne ali posebne določbe za zadevne proizvode v prometu na njihovem ozemlju. Ena teh določb predpisuje, da se lahko do 31. julija 2010 podatki o gostoti grozdnega mošta nadomestijo z navedbo gostote, izražene v stopinjah Oechsleja. Ta tradicionalni postopek uporabljajo predvsem mali kmetijski proizvajalci, ki potrebujejo še nekaj let za prevzem novih pravil o gostoti. Zato je treba to odstopanje ohraniti, čeprav se Uredba (ES) št. 884/2001 razveljavi. (42) Države članice morajo Komisiji sporočiti ime in naslov organov, pristojnih za uporabo naslova, ki se nanaša na spremne dokumente in evidence, da lahko Komisija to informacijo sporoči drugim državam članicam. (43) Podatke, potrebne za preverjanje in revidiranje izvajanja določb te uredbe, morajo države članice hraniti določen čas zaradi inšpekcijskega nadzora. (44) Treba je sprejeti določbe za reševanje primerov očitne napake, višje sile in drugih izjemnih okoliščin, da se zagotovi pravično obravnavanje prevoznikov. Treba je sprejeti predpise za umetno ustvarjene razmere, da se prepreči kakršno koli izkoriščanje le-teh, ki bi iz njih izhajalo. (45) Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov – ob upoštevanju naslednjega: SPREJELA NASLEDNJO UREDBO:







NASLOV I

REGISTER VINOGRADOV

Člen 1

Predmet

V tem naslovu so določena podrobna pravila za uporabo Uredbe (ES) št. 479/2008, kar zadeva register vinogradov.

Člen 2

Opredelitev pojmov

V tem naslovu:

(a) „vinogradnik“ pomeni fizično ali pravno osebo ali skupino fizičnih ali pravnih oseb ne glede na pravni status, ki je skupini in njegovim članom dodeljen z nacionalno zakonodajo, njeno kmetijsko gospodarstvo pa je na ozemlju Skupnosti iz člena 299 Pogodbe, in ki obdeluje površino, zasajeno z vinsko trto;

(b) „vinogradniška parcela“ pomeni enoto rabe oziroma poljino, zasajeno z vinsko trto, kot je opredeljena v členu 2(1a) Uredbe Komisije (ES) št. 796/2004 ( 10 );

(c) „opuščena zasajena površina“ pomeni skupno površino zemljišča, zasajenega z vinsko trto, kjer ne poteka več redna obdelava za pridobivanje tržnih proizvodov.

Člen 3

Podatki iz registra vinogradov

1. Za pripravo in posodabljanje registra vinogradov države članice zberejo:

(a) za vsakega vinogradnika, ki ima v lasti najmanj 0,1 hektara površine, zasajene z vinsko trto, ali je zavezan za prijavo na podlagi nacionalne zakonodaje ali zakonodaje Skupnosti, podatke o: (i) njegovi identiteti; (ii) lokaciji vinogradniških parcel; (iii) površini vinogradniških parcel; (iv) značilnostih vinske trte, zasajene na vinogradniških parcelah; (v) nezakonitih zasaditvah, pravicah do zasaditve in programu izkrčitve, kot so določeni v Naslovu V Uredbe (ES) št. 479/2008; (vi) podporah za prestrukturiranje in preusmeritev vinogradov ter zeleno trgatev iz členov 11 in 12 Uredbe (ES) št. 479/2008;

(b) podatke o površini vinogradniških parcel, ki niso vključene v točko (a);

(c) za vsako fizično ali pravno osebo ali skupino teh oseb, ki morajo vložiti prijavo proizvodnje iz člena 9, podatke o: (i) identiteti zadevne osebe; (ii) obveznih prijavah iz Naslova II.

2. Podatki v zvezi z značilnostmi vsake vinogradniške parcele se ločeno prikažejo v datoteki o vinogradniku. Kjer so vinogradniške parcele dovolj homogene, se lahko podatki nanašajo na več sosednjih parcel ali delov teh parcel, če je vsako parcelo še vedno mogoče identificirati.

3. Register vinogradov vsebuje vsaj podatke, zbrane na podlagi odstavka 1; podrobnosti in specifikacije glede tega so zbrane v Prilogi I k tej uredbi.

4. Vendar nekaterim državam članicam ni treba zbrati niti vključiti v register vinogradov naslednjih podatkov:

(a) podatkov, na katere se nanašajo točka 1.1(3) in točke od 1.2(5) do 1.2(7) Priloge I, če za zadevne države članice ne velja prehodna ureditev pravic do zasaditve na podlagi člena 95 Uredbe (ES) št. 479/2008;

(b) podatkov, na katere se nanašata točki 1.2(9) in 1.2(10) Priloge I, če za zadevne države članice ne velja program izkrčitve na podlagi člena 105 Uredbe (ES) št. 479/2008;

(c) podatkov, na katere se nanašata pododstavka (b) in (c) točke 1.2(3) Priloge I, če so države izvzete iz obveznosti razvrstitve sort vinske trte na podlagi člena 24(2) Uredbe (ES) št. 479/2008.

Člen 4

Shranjevanje in posodabljanje podatkov

Države članice zagotovijo, da se podatki v registru vinogradov hranijo toliko časa, kolikor je potrebno za spremljanje in nadzor zadevnih ukrepov, in vsekakor vsaj pet vinskih let po letu, na katero se nanašajo.

Države članice zagotovijo, da se register vinogradov sproti posodablja, kadar so na voljo zbrani podatki.

Člen 5

Preverjanje podatkov

Najmanj vsakih pet let države članice za vsakega vinogradnika in vsako fizično ali pravno osebo ali skupino teh oseb, ki morajo vložiti prijavo proizvodnje iz člena 9, preverijo, ali strukturno stanje, prikazano v datoteki o vinogradniku in proizvodnji, ustreza dejanskemu stanju. Datoteke se prilagodijo na podlagi teh preverjanj.







NASLOV II

OBVEZNE PRIJAVE IN ZBIRANJE INFORMACIJ ZA SPREMLJANJE TRGA V VINSKEM SEKTORJU

Člen 6

Predmet

Ta naslov zadeva podrobna pravila za uporabo Uredbe (ES) št. 479/2008, kar zadeva obvezne prijave in zbiranje informacij za spremljanje trga v vinskem sektorju.

Člen 7

Opredelitev pojmov

V tem naslovu:

(a) „pridelovalec grozdja“ pomeni fizično ali pravno osebo ali skupino teh oseb, ki prideluje grozdje;

(b) „trgovec na drobno“ pomeni katero koli fizično ali pravno osebo ali skupino takih oseb, katerih poslovna dejavnost vključuje neposredno prodajo vina potrošniku v majhnih količinah, ki jih opredeli vsaka država članica, ob upoštevanju posebnih lastnosti trgovine in distribucije, vendar ne tistih, ki uporabljajo kleti, opremljene za skladiščenje in stekleničenje velikih količin vina.







POGLAVJE I

Obvezne prijave

Člen 8

Prijave pridelka

1. Pridelovalci grozdja vsako leto predložijo pristojnim organom v državah članicah prijavo pridelka za določeno upravno enoto, ki vsebuje najmanj podatke, opredeljene v Prilogi II, in kadar je primerno, Prilogi III.

Države članice lahko dovolijo, da se predloži ena prijava na gospodarstvo.

2. Prijave pridelka ni treba predložiti:

(a) pridelovalcem grozdja, katerih celotna pridelava grozdja je namenjena prehrani brez predelave ali sušenju ali predelavi neposredno v grozdni sok;

(b) pridelovalcem grozdja, katerih gospodarstvo ima manj kot 0,1 hektara vinogradniške površine, pri čemer ni bil in ne bo noben del tega pridelka dan v promet v kateri koli obliki;

(c) pridelovalcem grozdja, katerih gospodarstva imajo manj kot 0,1 hektara vinogradniške površine in ki celoten pridelek oddajo zadružni kleti ali skupini, ki ji pripadajo ali s katero so povezani.

V primeru iz prvega pododstavka točke (c) morajo pridelovalci grozdja predložiti zadevni zadružni kleti ali skupini prijavo, v kateri so navedeni:

(a) priimek, ime in naslov vinogradnika;

(b) količina oddanega grozdja;

(c) velikost in lokacija površin, zasajenih z vinsko trto.

Zadružna klet ali skupina preveri točnost podatkov v tej prijavi na podlagi podatkov, ki jih ima na razpolago.

3. Ne glede na odstavek 1 in obveznosti, ki izhajajo iz člena 9, smejo države članice oprostiti obveznosti prijave pridelka:

(a) pridelovalce grozdja, ki sami predelajo celoten pridelek grozdja v vino ali ga dajo predelati v svojem imenu;

(b) pridelovalce grozdja, ki so povezani z zadružno kletjo ali skupino ali pripadajo eni ali drugi in ki oddajo svoj celoten pridelek tej zadružni kleti ali skupini v obliki grozdja in/ali mošta, vključno s pridelovalci grozdja iz člena 9(3).

Člen 9

Prijave proizvodnje

1. Fizične ali pravne osebe ali skupine teh oseb, vključno z vinogradniškimi zadrugami, ki so iz pridelka grozdja tekočega leta pridelale vino in/ali mošt, morajo vsako leto pristojnim organom, ki jih določijo države članice, predložiti prijavo proizvodnje, ki vsebuje vsaj podatke, določene v Prilogi IV.

Države članice lahko dovolijo, da se predloži ena prijava na posamezen obrat za pridelavo vina.

2. Pridelovalcem grozdja iz člena 8(2) in proizvajalcem, ki z vinifikacijo odkupljenih proizvodov v lastnih prostorih proizvedejo manj kakor 10 hektolitrov vina, ki ni ali ne bo dano v promet v nobeni obliki, ni treba predložiti prijave proizvodnje.

3. Obveznosti predložitve prijave proizvodnje so oproščeni tudi pridelovalci grozdja, ki pripadajo zadružni kleti, ki mora sama predložiti prijavo, ali so povezani z njo, in ki vanjo oddajajo svoj pridelek grozdja, a si pridržujejo pravico, da z vinifikacijo pridobijo količino vina, manjšo od 10 hektolitrov, za svojo družinsko porabo.

4. Pri fizičnih ali pravnih osebah ali skupini teh oseb, ki tržijo proizvode za proizvodnjo vina, države članice sprejmejo potrebne ukrepe, s katerimi zagotovijo, da proizvajalci, ki so obvezani oddati prijave, lahko pridobijo različne podatke, ki jih morajo navesti v prijavah.

Člen 10

Prijave obdelave in/ali trženja

1. Države članice lahko predpišejo, da morajo fizične ali pravne osebe ali skupine teh oseb, vključno z vinogradniškimi zadrugami, ki so pred datumi, določenimi v členu 16(1), obdelovale in/ali tržile proizvode za proizvodnjo vina za tekoče tržno leto, pristojnim organom predložiti prijavo obdelave in/ali trženja.

2. Obveznosti predložitve prijave obdelave in/ali trženja so oproščeni pridelovalci grozdja, ki pripadajo zadružni kleti, ki mora sama predložiti prijavo, ali so povezani z njo, in ki vanjo oddajajo svoj pridelek grozdja, a si pridržujejo pravico, da z vinifikacijo pridobijo količino vina, manjšo od 10 hektolitrov, za svojo družinsko porabo.

Člen 11

Prijave zalog

Fizične ali pravne osebe ali skupine teh oseb razen zasebnih porabnikov in trgovcev na drobno vsako leto prijavijo pristojnim organom držav članic zaloge grozdnega mošta, zgoščenega grozdnega mošta, prečiščenega zgoščenega grozdnega mošta in vina, ki ga imajo v posesti 31. julija; te prijave morajo vključevati vsaj podatke iz Priloge V. Pri proizvodih iz grozdja in vina Skupnosti take prijave ne smejo vključevati proizvodov, pridobljenih iz grozdja, ki je pridelano v istem koledarskem letu.

Vendar pa lahko države članice, kadar letna proizvodnja vina ne presega 50 000 hektolitrov, oprostijo trgovce, razen trgovcev na drobno, ki imajo majhne zaloge, obveznosti prijave, določene v prvem pododstavku, če so pristojni organi sposobni zagotoviti Komisiji statistično oceno navedenih zalog v državi članici.







POGLAVJE II

Skupne določbe

Člen 12

Obrazci

1. Države članice izdelajo vzorce obrazcev za različne prijave in zagotovijo, da ti obrazci vsebujejo vsaj postavke iz prilog II, III, IV in V.

Obrazci se lahko izdajo in uporabljajo prek računalniških sistemov v skladu s podrobnimi pravili, ki jih določijo pristojni organi držav članic.

2. Ni treba, da zgoraj opredeljeni obrazci vsebujejo izrecno navedbo površine, če je država članica sposobna to z gotovostjo ugotoviti iz drugih informacij v prijavi, kakor na primer iz pridelovalne površine in skupnega pridelka gospodarstva ali iz registra vinogradov.

3. Informacije, ki jih vsebujejo prijave iz odstavka 1, se zbirajo na nacionalni ravni.

Člen 13

Povezava z registrom vinogradov

Brez poseganja v člena 8 in 9 ter prilogi II in IV k tej uredbi lahko države članice, ki so na podlagi člena 108 Uredbe (ES) št. 479/2008 uvedle register vinogradov, ki se posodablja vsako leto, ali podoben instrument upravnega nadzora, oprostijo fizične ali pravne osebe, skupine teh oseb ali pridelovalce grozdja iz navedenih členov obveznosti prijave površine.

V tem primeru pristojni organi držav članic sami izpolnijo prijave, pri čemer površine navedejo na podlagi podatkov iz tega registra.

Člen 14

Oprostitve

1. Državam članicam, katerih vinogradniška površina ne presega 500 hektarov ter razpolagajo z nekaterimi podatki, ki morajo biti vključeni v prijave iz členov 8, 9 in 10 in so jih pridobile iz drugih upravnih aktov, teh podatkov ni treba vključiti v prijave.

Države članice, katerih vinogradniška površina ne presega 500 hektarov ter razpolagajo z vsemi podatki, ki morajo biti vključeni v prijave iz členov 8, 9 in 10 in so jih pridobile iz drugih upravnih aktov, lahko proizvajalce oprostijo obveznosti predložitve katere od teh prijav.

2. Države članice, katerih proizvodnja vina ne presega 50 000 hektolitrov na vinsko leto in razpolagajo z nekaterimi podatki, ki morajo biti vključeni v prijave iz člena 11 in so jih pridobile iz drugih upravnih aktov, teh podatkov ni treba vključiti v prijave.

Države članice, katerih proizvodnja vina ne presega 50 000 hektolitrov na vinsko leto in razpolagajo z vsemi podatki, ki morajo biti vključeni v prijave iz člena 11 in so jih pridobile iz drugih upravnih aktov, lahko proizvajalce oprostijo obveznosti predložitve teh prijav.

3. Države članice, ki imajo na voljo računalniški sistem, prek katerega je mogoče povezati prijavitelje, prijavljeno proizvodnjo in zadevne vinogradniške parcele, lahko določijo, da proizvajalcem na podlagi člena 8 v prijavah ni treba navesti oznak parcel iz Priloge II. Povezava se omogoči zlasti prek oznake kmetijskega gospodarstva, sklica na sklop parcel ali sklica iz registra vinogradov.

Člen 15

Merila, ki jih je treba izpolniti

▼M1

1. Da bi pretvorili količine proizvodov razen vina v hektolitre vina, lahko države članice določijo koeficiente, ki se lahko spreminjajo glede na različna objektivna merila, ki vplivajo na pretvorbo. Države članice sporočijo Komisiji koeficiente skupaj s povzetkom iz člena 19(1).;

▼B

2. Količina vina, ki jo je treba vnesti v prijavo proizvodnje iz člena 9, je skupna količina, pridobljena ob zaključku glavnega alkoholnega vrenja, vključno z vinskimi drožmi.

Člen 16

Datumi za predložitev prijav

1. Prijave iz členov 8 in 9 se predložijo najpozneje 15. januarja. Vendar pa lahko države članice določijo zgodnejši datum ali datume. Prav tako lahko določijo datum, na katerega se pri izdelavi prijav upoštevajo posedovane količine.

2. Prijave iz člena 11 se za količine, podedovane 31. julija, vložijo najpozneje 10. septembra. Vendar pa lahko države članice določijo zgodnejši datum ali datume.

Člen 17

Pregledi

Države članice uvedejo preglede in ukrepe, potrebne za to, da se zagotovi skladnost zadevnih prijav z dejanskim stanjem.

Člen 18

Kazni

1. Osebe, ki so dolžne predložiti prijave pridelka, proizvodnje ali zalog, a takih prijav ne predložijo do datumov, določenih v členu 16 te uredbe, razen v primeru višje sile, niso upravičene do ukrepov, predvidenih v členih 12, 15, 17, 18 in 19 Uredbe (ES) št. 479/2008 za zadevno in naslednje vinsko leto.

Vendar pa se pri prekoračitvi rokov, določenih v členu 16 te uredbe, za največ 10 delovnih dni samo sorazmerno znižajo odstotne vrednosti zneskov, ki se plačajo za tekoče vinsko leto; zadevno znižanje določi pristojni organ glede na rok, ne glede na kazni, ki se uporabljajo na nacionalni ravni.

2. Če pristojni organi držav članic ugotovijo, da so prijave iz odstavka 1 nepopolne ali netočne in če so manjkajoče ali netočne podatke bistvene za pravilno uporabo ukrepov iz členov 12, 15, 17, 18 in 19 Uredbe (ES) št. 479/2008, se razen v primeru višje sile sorazmerno zmanjša pomoč, ki se izplača, ne glede na kazni, ki se uporabljajo na nacionalni ravni, in sicer za znesek, ki ga določi pristojni organ glede na težo storjene kršitve.







▼M1

POGLAVJE III

Obvestila, ki jih pošljejo države članice

▼B

Člen 19

Sporočila držav članic

1. Države članice po elektronski poti sporočijo Komisiji:

(a) Za tekoče vinsko leto: (i) najpozneje do 15. septembra ocene najverjetnejše količine proizvodov iz grozdja in vina, pridobljenih na njihovem ozemlju; (ii) najpozneje do 30. novembra ocene razpoložljivih in uporabljenih količin proizvodov iz grozdja in vina na njihovem ozemlju; (iii) najpozneje do 15. aprila dokončen rezultat prijav proizvodnje.

(b) Za pretekla vinska leta: (i) najpozneje do 30. novembra povzetek prijav zalog ob koncu vinskega leta; (ii) najpozneje do 15. decembra začasno poročilo za predhodno vinsko leto; (iii) najpozneje do 15. marca končno poročilo za vinsko leto pred predhodnim vinskim letom.

2. Poročila se pošljejo Statističnemu uradu Evropskih skupnosti (EUROSTAT).

Države članice Komisijo uradno obvestijo o kakršnih koli pomembnih novih dejstvih, za katere obstaja verjetnost, da bodo bistveno spremenila oceno razpoložljivih in uporabljenih količin, izdelano na podlagi dokončnih podatkov za pretekla leta.

3. ►M1 Da se omogoči ugotavljanje gibanja cen, države članice, katerih proizvodnja vina je v zadnjih petih letih povprečno presegla 5 % celotne proizvodnje vina v Uniji, v zvezi z vini iz odstavka 1 Priloge XIb k Uredbi Sveta (ES) št. 1234/2007 ( 11 ) Komisiji sporočijo: ◄

(a) najpozneje do 15. dne v vsakem mesecu povzetek kotacij za predhodni mesec, ali

(b) 1. avgusta 2009 javne vire informacij, za katere menijo, da so verodostojni za ugotavljanje cen.

Države članice se prepričajo, da ima Komisija pravico do objave podatkov iz virov informacij, na katere se nanaša točka (b) prvega pododstavka.

Države članice opravijo omejen izbor trgov, ki jih je treba spremljati, tako da določijo skupaj osem najbolj reprezentativnih kotacij belih in rdečih vin, proizvedenih na njihovem ozemlju.

Gornje cene so cene, ki veljajo za nepakirano blago franko prostori proizvajalca in so izražene v eurih na stopinjo-hektoliter ali na hektoliter.







POGLAVJE IV

Splošne in končne določbe

Člen 20

Splošna določba

Ta uredba ne vpliva na nobene določbe držav članic o prijavah pridelka, proizvodnje, predelave in/ali trženja ali zalog, ki določajo zagotovitev popolnejših podatkov, še zlasti tako, da vključujejo širši krog oseb od tistega, predvidenega v členih 8, 9 in 11.







NASLOV III

SPREMNI DOKUMENTI ZA PREVOZ PROIZVODOV IZ GROZDJA IN VINA TER EVIDENCE, KI SE VODIJO V VINSKEM SEKTORJU







POGLAVJE I

Vsebina, področje uporabe in opredelitev pojmov

▼M2

Člen 21

Vsebina in področje uporabe

1. V tem naslovu so opredeljena podrobna pravila za uporabo člena 185c Uredbe (ES) št. 1234/2007 za proizvode iz grozdja in vina iz dela XII Priloge I k navedeni uredbi (v nadaljnjem besedilu: proizvodi iz grozdja in vina).

2. Ta naslov določa pogoje, ki se zahtevajo za:

(a) izdajanje in uporabo dokumentov, ki spremljajo prevoz proizvodov iz grozdja in vina (v nadaljnjem besedilu: spremni dokumenti);

(b) izdajanje potrdila o poreklu za vina in delno prevrete mošte z zaščiteno označbo porekla (ZOP) ali zaščiteno geografsko označbo (ZGO) ter certificiranje vin in proizvodov iz grozdja in vina brez ZOP ali ZGO, ki se tržijo z navedbo letnika trgatve ali sort(-e) vinske trte;

(c) evidence, ki jih vodijo osebe, ki imajo proizvode iz grozdja in vina zaradi opravljanja poklicne dejavnosti.

▼B

Člen 22

Opredelitev pojmov

V tem naslovu:

(a) „proizvajalec“ pomeni fizično ali pravno osebo ali skupino takih oseb, ki ima ali je imela v svoji lasti sveže grozdje, grozdni mošt ali mlado vino v vrenju in ki jih predeluje ali jih v svojem imenu daje v predelavo v vino;

(b) „mali proizvajalec“ pomeni proizvajalca, ki v povprečju proizvede manj kot 1 000 hektolitrov vina na leto;

(c) „trgovec na drobno“ pomeni fizično ali pravno osebo ali skupino takih oseb, katerih poslovna dejavnost vključuje neposredno prodajo vina potrošniku v majhnih količinah, ki jih opredeli vsaka država članica, ob upoštevanju posebnih lastnosti trgovine in distribucije, vendar ne tistih, ki uporabljajo kleti, opremljene za skladiščenje, in če je to primerno, zmogljivosti za stekleničenje velikih količin vina, ali ki se ukvarjajo s potujočo trgovino z nepakiranim vinom;

▼M2 —————

▼B

(g) „zapiralo“ pomeni zapiralo za vsebnike nazivne prostornine pet litrov ali manj;

(h) „stekleničenje“ pomeni, da se zadevni proizvodi polnijo v tržne namene v vsebnike prostornine, ki ne presega 60 litrov;

(i) „polnilec“ pomeni fizično ali pravno osebo ali skupino takih oseb, ki izvaja stekleničenje ali ki v svojem imenu naroči stekleničenje.

Za uporabo točke (b) prvega pododstavka države članice upoštevajo povprečno raven proizvodnje najmanj treh zaporednih let. Državam članicam kot male proizvajalce ni treba upoštevati proizvajalcev, ki kupujejo sveže grozdje ali grozdni mošt za predelavo v vino.







POGLAVJE II

Spremni dokumenti za prevoz proizvodov iz grozdja in vina

▼M2

Člen 23

Splošna pravila

Vse fizične ali pravne osebe in skupine oseb, ki imajo prebivališče oziroma sedež ali kraj poslovanja na carinskem območju Unije in ki prevažajo proizvod iz grozdja ali vina ali naročijo prevoz proizvoda iz grozdja ali vina, morajo zagotoviti, da se ta prevoz opravi s spremnim dokumentom.

Spremni dokument se lahko uporabi samo za en prevoz.

Na zahtevo pristojnih organov mora biti med celotnim prevozom mogoče pokazati spremni dokument.

Člen 24

Priznani spremni dokumenti

1. Če izpolnjujejo pogoje iz tega člena in Priloge VI, se kot spremni dokumenti priznajo:

(a) za proizvode iz grozdja in vina, ki se pošiljajo znotraj države članice ali med državami članicami, brez poseganja v točko (b): (i) eden od dokumentov iz člena 21(6) ali člena 26(1)(a) Direktive Sveta 2008/118/ES ( 12 ) za prevoz trošarinskega blaga pod režimom odloga plačila trošarine na ozemlju Unije; (ii) poenostavljen spremni dokument iz člena 34(1) Direktive 2008/118/ES, ki se izda in uporablja v skladu z Uredbo Komisije (EGS) št. 3649/92 ( 13 ), za prevoz trošarinskega blaga na ozemlju Unije, po sprostitvi za porabo v državi članici, v kateri se je prevoz začel; (iii) eden od naslednjih dokumentov, izdan v skladu s pogoji, ki jih določi država članica pošiljanja, za blago, ki ni trošarinsko, in za trošarinsko blago, ki ga pošiljajo mali proizvajalci vina v skladu s členom 40 Direktive 2008/118/ES: — kadar država članica uporablja informacijski sistem, natisnjena različica tako sestavljenega elektronskega dokumenta ali katerega koli komercialnega dokumenta, na katerem je razločno navedena posebna administrativna referenčna oznaka (v nadaljnjem besedilu: oznaka MVV), ki jo je dodelil ta sistem, — kadar država članica ne uporablja informacijskega sistema, administrativni ali komercialni dokument, na katerem je oznaka MVV, ki jo je dodelil pristojni organ ali pošiljatelj;

▼B

(b) za proizvode, za katere ne veljajo formalnosti glede premikov, določene z Direktivo 92/12/EGS, vključno z vinom, ki ga proizvedejo mali proizvajalci, kadar je to primerno, vsak dokument, ki vsebuje najmanj podatke iz točke C Priloge VI, pa tudi vse dodatne podatke, ki jih zahtevajo države članice, in je pripravljen v skladu s to uredbo.

▼M2

2. Spremni dokumenti iz odstavka 1(a) morajo bodisi vsebovati informacije iz dela C Priloge VI bodisi omogočati pristojnim organom, da imajo dostop do teh informacij.

Kadar ti dokumenti vsebujejo administrativno referenčno oznako, ki jo je dodelil bodisi računalniško podprt sistem iz člena 21(2) Direktive 2008/118/ES bodisi informacijski sistem, ki ga je vzpostavila država članica pošiljanja, mora uporabljeni sistem vsebovati informacije iz dela C Priloge VI k tej uredbi.

3. Spremni dokumenti iz odstavka 1(b) morajo vsebovati informacije iz dela C Priloge VI.

4. Spremni dokumenti iz odstavka 1(a)(iii) v glavi vsebujejo logotip Unije, navedbo „Evropska unija“, ime države članice pošiljanja in znak ali logotip države članice pošiljanja.

Spremni dokumenti iz odstavka 1(a)(i) in (ii) lahko vsebujejo elemente iz prvega pododstavka tega odstavka.

5. Ne glede na odstavek 1 lahko države članice za gibanje proizvodov iz grozdja in vina, ki poteka izključno na njihovem ozemlju, priznajo druge spremne dokumente, vključno z dokumenti, izdanimi v računalniškem postopku, ki je predviden kot poenostavljeni postopek.

▼B

Člen 25

Oprostitve

Z odstopanjem od člena 23 spremni dokument ni potreben:

(a) za proizvode iz grozdja in vina v vsebnikih nazivne prostornine, ki presega 60 litrov, za pošiljke: (i) grozdja, stisnjenega ali ne, ali grozdnega mošta, ki ga prevažajo proizvajalci grozdja sami ali v svojem imenu iz lastnih vinogradov ali drugih prostorov v njihovi lasti, kadar celotna cestna razdalja ne presega 40 kilometrov in je to prevoz: — do prostorov za proizvodnjo vina pri posameznih proizvajalcih; — do prostorov za proizvodnjo vina, ki pripadajo skupini, pri proizvajalcih, ki pripadajo skupinam; (ii) grozdja, stisnjenega ali ne, ki ga prevažajo proizvajalci sami ali ga zanje prevažajo tretje osebe, razen prejemnikov, iz njihovih lastnih vinogradov: — kadar je to prevoz do prostorov za proizvodnjo vina prejemnika, ki so v isti vinorodni coni, in — kadar celotna cestna razdalja ne presega 40 kilometrov; pristojni organi lahko izjemoma največjo dovoljeno razdaljo 40 kilometrov povečajo na 70 kilometrov; (iii) vinskega kisa; (iv) katerega koli proizvoda, za katerega je pristojni organ odobril tak prevoz, znotraj iste lokalne upravne enote ali v lokalno upravno enoto v neposredni bližini, ali če je bilo izdano posamezno dovoljenje, za prevoz znotraj iste regionalne upravne enote, kadar: — se proizvod prevaža med prostoroma istega podjetja, s pridržkom uporabe člena 38(2)(a), ali — proizvod ne zamenja lastnika in kadar se prevoz izvede za proizvodnjo vina, predelavo, skladiščenje ali stekleničenje; (v) grozdnih tropin in vinskih droži: — v destilarno, kadar je proizvod opremljen z dobavnico, ki jo določijo pristojni organi države članice, v kateri se prevoz začne, ali — kadar se prevoz izvede za umik proizvodov iz postopka proizvodnje vina po členu 22 Uredbe (ES) št. 555/2008;

(b) za proizvode v vsebnikih nazivne prostornine 60 litrov ali manj in ob upoštevanju Direktive 92/12/EGS za pošiljke: (i) proizvodov v vsebnikih, opremljenih z oznako in zapiralom, ki ga ni mogoče ponovno uporabiti, in z nazivno prostornino pet litrov ali manj, kadar celotna količina ne presega: — pet litrov za zgoščeni grozdni mošt, prečiščen ali ne, — 100 litrov za vse druge proizvode; (ii) vina ali grozdnega soka, namenjenih diplomatskim predstavništvom, konzulatom in podobno, v okviru zanje odobrenih količin; (iii) vina ali grozdnega soka: — v iznosih zasebnih gospodinjstev, ki niso namenjeni prodaji, — na krovu ladij, letal ali vlakov, za tamkajšnjo porabo; (iv) vina ali delno prevretega grozdnega mošta, ki ju prevažajo posamezniki in sta namenjena osebni porabi prejemnika ali prejemnikove družine, razen pošiljk iz (a), kadar količina, ki se prevaža, ne presega 30 litrov; (v) katerega koli proizvoda, namenjenega znanstvenim ali tehničnim poskusom, kadar celotna količina, ki se prevaža, ne presega enega hektolitra; (vi) tržnih vzorcev; (vii) vzorcev za uradno agencijo ali laboratorij.

Pristojni organi lahko izjemoma povečajo največjo dovoljeno razdaljo 40 kilometrov iz točke (a)(i) prvega pododstavka na 70 kilometrov.

Ob izvzetju iz zahteve po predložitvi spremnega dokumenta iz točke (b), od (i) do (v), prvega pododstavka morajo biti pošiljatelji, razen trgovcev na drobno ali posameznikov, ki občasno s proizvodom oskrbijo druge posameznike, kadar koli zmožni dokazati točnost vseh vpisov, določenih za evidence iz Naslova III ali druge evidence, ki jih zahteva zadevna država članica.

▼M2

Člen 26

Pristnost spremnega dokumenta

Spremni dokument je pristen, če izpolnjuje naslednje pogoje:

(a) v primeru, da se uporabi eden od dokumentov iz člena 21(6) Direktive 2008/118/ES in prve alinee člena 24(1)(a)(iii) te uredbe, kadar je ustrezni elektronski administrativni dokument izdan v skladu z veljavnimi pravili;

(b) v primeru, da se uporabi dokument iz člena 26(1)(a) Direktive 2008/118/ES, če se pošiljatelj ravna v skladu z določbami zadevnega odstavka 1;

(c) v primeru, da se uporabi dokument, izdan prek informacijskega sistema, ki ga je vzpostavila država članica pošiljanja za izdajanje dokumentov v skladu s členom 24(1)(a)(ii) te uredbe, ali v računalniškem postopku, predvidenem kot poenostavljeni postopek v skladu s členom 24(5), kadar je ustrezni elektronski dokument izdan v skladu z veljavnimi pravili;

(d) v ostalih primerih, kadar sta bila izvirnik spremnega dokumenta in ena kopija potrjena pred prevozom: (i) z datumom, podpisom odgovorne osebe pri pristojnem organu in njegovim pečatom ali (ii) z datumom, podpisom pošiljatelja in, odvisno od primera, njegovim: — posebnim pečatom v skladu z vzorcem iz Priloge VIII ali — znakom, ki ga predpišejo pristojni organi, ali — znakom, narejenim z napravo za pečatenje, ki ga odobrijo pristojni organi.

Posebni pečat ali predpisani znak iz prve alinee točke (d)(ii) je lahko prej natisnjen na obrazcih, če jih je natisnila za to odobrena tiskarna.

▼B

Člen 27

Uporaba spremnega dokumenta pri izvozu

▼M2 —————

▼M2

2. Ko se proizvodi iz grozdja in vina gibajo z enim od dokumentov iz člena 24(1)(a)(i), je dokazilo o izstopu s carinskega ozemlja Unije poročilo o izvozu iz člena 25 Direktive 2008/118/ES, ki ga sestavi carinski urad izvoza na podlagi dokazil, opisanih v členu 796e Uredbe Komisije (EGS) št. 2454/93 ( 14 ).

Ko se proizvodi iz grozdja in vina gibajo z enim od dokumentov iz člena 24(1)(a)(iii) se izstop s carinskega ozemlja Unije dokaže v skladu s členom 796e Uredbe (EGS) št. 2454/93. V tem primeru pošiljatelj ali njegov pooblaščeni zastopnik na spremni dokument napiše referenco spremne izvozne listine iz člena 796a Uredbe (EGS) št. 2454/93 (v nadaljnjem besedilu: EAD), ki jo izda carinski urad izvoza, pri čemer uporabi eno od navedb iz Priloge IX k tej uredbi.

▼B

3. Proizvode iz grozdja in vina, ki se začasno izvozijo za postopek obdelave v okviru Uredbe Sveta (EGS) št. 2913/92 ( 15 ) in Uredbe Komisije (EGS) št. 2454/93 ( 16 ) v eno od držav članic Evropskega združenja za prosto trgovino (Efta) za skladiščenje, staranje in/ali pakiranje, poleg spremnega dokumenta spremlja še podatkovna kartica, določena s priporočilom Sveta za carinsko sodelovanje z dne 3. decembra 1963. Na tej kartici se v okencih, namenjenih poimenovanju proizvoda, navedejo poimenovanje v skladu s pravili Skupnosti in nacionalnimi pravili in količine vina, ki se prevaža.

Ti podatki so vzeti iz izvirnika spremnega dokumenta, ki je spremljal prevoz vina do carinskega urada, na katerem se podatkovna kartica izda. Na podatkovni kartici se navedejo tudi vrsta, datum in številka zgoraj navedenega dokumenta, ki je pred tem spremljal pošiljko.

Kadar podatkovno kartico za proizvod iz prvega pododstavka, ki se vrača na carinsko ozemlje Skupnosti, pravilno izpolni pristojni carinski urad Efte, se razume, da je ta dokument enakovreden spremnemu dokumentu za prevoz do carinskega urada bodisi cilja v Skupnosti bodisi sprostitve v domačo uporabo, če so v dokumentu v okencu „Poimenovanje blaga“ navedeni podatki, določeni v prvem pododstavku.

Ustrezni carinski urad v Skupnosti s pečatom potrdi kopijo ali fotokopijo dokumenta, ki ga predloži prejemnik ali njegov predstavnik, in mu ga vrne za namene te uredbe.

▼M2 —————

▼M2

Člen 29

Prevoz nepakiranih proizvodov iz grozdja in vina

Pri prevozu nepakiranih proizvodov iz grozdja in vina, kadar se računalniško podprt sistem ali informacijski sistem iz drugega pododstavka člena 24(2) ne uporablja ali ta sistem ne omogoča obveščanja pristojnega organa, kje je kraj razkladanja, pošiljatelj najpozneje na začetku prevoza pristojnemu organu, na ozemlju katerega je kraj nakladanja, predloži kopijo spremnega dokumenta, ta organ pa o tem obvesti pristojni organ, na ozemlju katerega je kraj razkladanja.

Prvi odstavek se uporablja za naslednje proizvode iz grozdja in vina:

(a) proizvode s poreklom iz Unije, katerih količina presega 60 litrov: (i) vino za predelavo v vino z ZOP ali ZGO ali sortno(-a) vino(-a) ali vino z letnico oziroma vino, namenjeno za pakiranje za trženje kot tako; (ii) delno prevreti grozdni mošt; (iii) zgoščeni grozdni mošt, prečiščen ali ne; (iv) sveži grozdni mošt, pri katerem je vrenje ustavljeno z dodatkom alkohola; (v) grozdni sok; (vi) zgoščeni grozdni sok;

(b) proizvode s poreklom zunaj Unije, katerih količina presega 60 litrov: (i) sveže grozdje, razen namiznega grozdja; (ii) grozdni mošt; (iii) zgoščeni grozdni mošt; (iv) delno prevreti grozdni mošt; (v) zgoščeni grozdni mošt, prečiščen ali ne; (vi) sveži grozdni mošt, pri katerem je vrenje ustavljeno z dodatkom alkohola; (vii) grozdni sok; (viii) zgoščeni grozdni sok; (ix) likersko vino za pripravo proizvodov, ki niso vključeni v oznako KN 2204;

(c) proizvode, ne glede na njihovo poreklo in količino, ki se prevaža, brez poseganja v izjeme iz člena 25: (i) vinske droži; (ii) grozdne tropine, namenjene destilaciji ali drugi obliki industrijske predelave; (iii) destilat izpirka tropin; (iv) vino, ojačano z destilatom vina; (v) vino iz grozdja tistih sort, ki v klasifikaciji držav članic po členu 120a Uredbe (ES) št. 1234/2007 za upravno enoto, v kateri je bilo pridelano, niso navedene kot vinske sorte grozdja; (vi) proizvodi, ki se ne smejo dajati ali dobavljati za neposredno prehrano ljudi.

Države članice lahko ne glede na prvi pododstavek za gibanje proizvodov iz grozdja in vina, ki poteka izključno na njihovem ozemlju, določijo drugačne roke.

Člen 30

Prevoz proizvoda iz tretje države, ki je sproščen v prost promet

1. Spremni dokument za vsak prevoz proizvodov iz grozdja in vina iz tretjih držav, sproščenih v prost promet na carinskem območju Unije, vključuje naslednje informacije ali pristojnim organom omogoča dostop do njih:

(a) številko dokumenta VI 1, izpolnjenega v skladu s členom 43 Uredbe (ES) št. 555/2008, ali reference enakovrednega dokumenta, ki so ga odobrili pristojni organi države izvora v skladu s pogoji iz člena 45 navedene uredbe in ki je priznan v dvostranskih odnosih Unije z državo porekla ter je spremljal prevoz;

(b) ime in sedež organa tretje države, ki je izpolnil dokument ali pooblastil proizvajalca, da ga izpolni;

(c) datum, ko je bil dokument izpolnjen.

2. Spremni dokument za prevoz proizvodov iz grozdja in vina s poreklom v Uniji, ki so bili prvotno poslani v tretjo državo ali na ozemlje, opredeljeno v členu 5(2) in (3) Direktive 2008/118/ES, na carinsko območje Unije, vključuje naslednje informacije ali pristojnim organom omogoča dostop do njih:

(a) sklicevanje na spremni dokument iz člena 24(1)(b) te uredbe, izdan ob prvotnem pošiljanju, ali

(b) sklicevanje na drugo dodatno dokumentacijo, ki jo predloži uvoznik in za katero pristojni organ ob sprostitvi v prost promet presodi, da je zadosten dokaz o izvoru proizvoda.

3. Če se uporablja računalniško podprt sistem iz člena 21(2) Direktive 2008/118/ES ali informacijski sistem, ki ga je vzpostavila država članica pošiljanja, mora uporabljeni sistem vsebovati informacije iz odstavkov 1 in 2 tega člena.

▼B

Člen 31

Potrdilo o zaščiteni označbi porekla ali zaščiteni geografski označbi

1. Spremni dokumenti veljajo kot dokazilo o zaščiteni označbi porekla ali zaščiteni geografski označbi, kadar:

(a) jih pravilno izpolnijo pošiljatelji, ki so sami proizvedli prevažano vino in ki niti ne nabavljajo niti ne prodajajo proizvodov iz grozdja in vina, pridobljenih iz grozdja, ki je pridelano na drugih vinorodnih območjih, kot so tista, katerih imena uporabljajo za označevanje vina, pridobljenega iz njihove lastne proizvodnje;

(b) jih pravilno izpolnijo pošiljatelji, ki niso vključeni v prvo alineo, če je pristojni organ potrdil točnost podatkov na spremnem dokumentu na podlagi podatkov, navedenih v dokumentih, ki so spremljali prejšnje pošiljke zadevnih proizvodov;

(c) so pravilno izpolnjeni v skladu s členom 33(1), če so izpolnjeni naslednji pogoji: (i) spremni dokument je izpolnjen v skladu z vzorcem, določenim za: — spremni administrativni dokument ali — poenostavljeni spremni dokument ali — spremni dokument, katerega vzorec je objavljen v Prilogi VII, ali — dokument iz člena 24(2)(b); (ii) na ustreznem mestu na spremnem dokumentu je vpisano naslednje: — za vina z ZOP: „Ta dokument potrjuje zaščiteno označbo porekla vin, ki so v njem navedena“, — za vina z ZGO: „Ta dokument potrjuje zaščiteno geografsko označbo vin, ki so v njem navedena“; (iii) pristojni organ potrdi vpise iz točke (ii) s pečatom, datumom in podpisom odgovorne osebe, kakor je to primerno: — na kopijah 1 in 2, kadar se uporabi vzorec iz prve in druge alinee točke (i), ali — na izvirniku spremnega dokumenta in kopiji, kadar se uporabi vzorec iz tretje in četrte alinee točke (i); (iv) referenčno številko spremnega dokumenta dodeli pristojni organ; (v) za pošiljke iz države članice, ki ni država članica proizvajalka, spremni dokument, ki spremlja prevoz proizvoda, potrjuje zaščiteno označbo porekla ali zaščiteno geografsko označbo, kadar navaja: — referenčno številko, — datum, ko je bil izpolnjen, — ime in naslov pristojnega organa, navedenega v dokumentih, ki so spremljali pošiljko proizvoda pred ponovnim pošiljanjem in v katerih sta bili potrjeni zaščitena označba porekla ali zaščitena geografska označba.

2. Države članice lahko uvedejo obvezno potrjevanje zaščitene označbe porekla ali zaščitene geografske označbe vin, proizvedenih na njihovem ozemlju.

3. Pristojni organi posameznih držav članic lahko dovolijo pošiljateljem, ki izpolnjujejo pogoje iz odstavka 4, da sami izpolnijo ali imajo potrdilo o zaščiteni označbi poreklu ali zaščiteni geografski označbi prej natisnjeno na spremnem dokumentu, pod pogojem:

(a) da je bil prej potrjen s pečatom pristojnega organa, podpisom odgovorne osebe in datumom ali

(b) da so ga pošiljatelji sami potrdili s posebnim pečatom, ki ga odobri pristojni organ in je v skladu z vzorcem iz Priloge VIII; pečat je lahko prej natisnjen na obrazcih, če jih je natisnila za to odobrena tiskarna.

4. Dovoljenje iz odstavka 3 se izda samo pošiljateljem, ki redno razpošiljajo vina z ZOP ali ZGO, po tem, ko se na podlagi prvotne zahteve preveri, da so evidence dobav in izdanih količin vodene v skladu z Naslovom III in torej omogočajo preverjanje točnosti podatkov v dokumentih.

Pristojni organi lahko zavrnejo izdajo dovoljenja pošiljateljem, ki ne dajejo takih zagotovil, kakršna ti organi razumejo kot primerna. Izdano pooblastilo lahko razveljavijo, zlasti kadar pošiljatelji ne izpolnjujejo več zahtev iz prvega pododstavka ali kadar ne dajejo več zahtevanih zagotovil.

5. Pošiljatelji, ki dobijo dovoljenje iz odstavka 3, morajo sprejeti vse potrebne ukrepe za varovanje posebnega pečata ali obrazcev s pečatom pristojnega organa ali posebnim pečatom.

6. Pri trgovanju s tretjimi državami samo spremni dokumenti, izpolnjeni v skladu z odstavkom 1, ob izvozu vin z ZOP ali ZGO iz države članice proizvajalke potrjujejo, da se zaščitena označba porekla ali zaščitena geografska označba proizvoda skladata z ustreznimi predpisi Skupnosti in nacionalnimi predpisi. Vendar pa se pri izvozu iz države članice, ki ni država članica proizvajalka, razume, da spremni dokument, izpolnjen v skladu z odstavkom 1, ki spremlja izvoz proizvoda, potrjuje označbo porekla ali geografsko označbo, kadar navaja:

(a) referenčno številko;

(b) datum, ko je bil izpolnjen;

(c) ime in naslov organa iz odstavka 1, navedena v dokumentih, ki spremljajo prevoz proizvoda pred izvozom in na katerih sta bili potrjeni zaščitena označba porekla ali zaščitena geografska označba.

7. Razume se, da spremni dokument potrjuje zaščiteno označbo porekla ali zaščiteno geografsko označbo tretje države za uvoženo vino, kadar je navedeni dokument izpolnjen v skladu s tem členom in se uporabi eden od vzorcev iz točke (c)(i) odstavka 1.

Člen 32

Zavrnitev prejemnika

Kadar prejemnik zavrne del proizvoda ali celoten proizvod, ki se prevaža s spremnim dokumentom, prejemnik na hrbtno stran dokumenta napiše besedi „zavrnil prejemnik“, skupaj z datumom in podpisom prejemnika, in kadar je to primerno, navedbo zavrnjene količine, v litrih ali kilogramih.

V tem primeru se proizvod lahko vrne pošiljatelju z istim spremnim dokumentom, lahko pa se tudi zadrži v prevoznikovih prostorih, dokler se za ta proizvod, ko se ponovno pošlje, ne izpolni nov spremni dokument.

Člen 33

Prevoz, ki ga opravi pošiljatelj, ki je hudo kršil predpise

1. Kadar pristojni organ ugotovi, da je fizična ali pravna oseba ali skupina takih oseb, ki prevaža proizvode iz grozdja in vina ali naroči njihov prevoz, hudo kršila predpise Skupnosti v vinskem sektorju ali nacionalne določbe, sprejete v skladu s temi predpisi, ali kadar ima ta organ upravičen razlog za sum, da se je zgodila taka kršitev, lahko zahteva, da pošiljatelj izpolni spremni dokument in od pristojnega organa zahteva potrditev.

Potrditev se lahko pogojuje s prihodnjo uporabo proizvoda. Obsegati mora pečat, podpis uradne osebe pristojnega organa in datum.

2. Postopek iz odstavka 1 se uporabi tudi za prevoz proizvodov, katerih pogoji proizvodnje ali sestava niso v skladu s pravili Skupnosti ali nacionalnimi pravili.

Člen 34

Nepravilni prevozi

1. Kadar se ugotovi, da se pošiljka, ki jo mora spremljati dokument, prevaža brez takega dokumenta ali jo spremlja dokument, ki vsebuje lažne, napačne ali nepopolne podatke, sprejme pristojni organ države članice, v kateri se to ugotovi, ali katera koli druga agencija, pristojna za zagotavljanje skladnosti s pravili Skupnosti in nacionalnimi pravili v vinskem sektorju, potrebne ukrepe:

(a) za ureditev takega prevoza bodisi s popravki vseh stvarnih napak bodisi tako, da izpolni nov dokument;

(b) kadar je to primerno, za kaznovanje vseh nepravilnosti sorazmerno z njihovo pomembnostjo, zlasti z uporabo člena 33(1).

Pristojni organ ali druga agencija iz prvega pododstavka s pečatom opremi dokumente, popravljene ali izpolnjene v skladu s to določbo. Popravljanje nepravilnosti ne sme zadržati zadevnega prevoza dlje, kakor je to nujno potrebno.

Ob hudih ali ponavljajočih se nepravilnostih regionalni ali lokalni organ, ki je pristojen za kraj razkladanja, obvesti regionalni ali lokalni organ, pristojen za kraj nakladanja. Za prevoze v Skupnosti se ti podatki pošljejo v skladu z Uredbo (ES) št. 555/2008.

2. Kadar ni mogoče urediti prevoza v smislu prvega pododstavka odstavka 1, pristojni organ ali agencija, ki je ugotovila nepravilnost, ustavi prevoz. O ustavitvi prevoza in nastalih posledicah obvesti pošiljatelja. Ukrepi lahko vključujejo prepoved trženja proizvoda.

Člen 35

Nepredvidljiv dogodek ali višja sila

Če je zaradi višje sile ali kake nepredvidene nesreče med prevozom treba pošiljko, za katero se zahteva spremni dokument, razdeliti ali se ta v celoti ali delno izgubi, prevoznik od pristojnega organa, kjer se je zgodil dogodek ali primer višje sile, zahteva, da naredi zapisnik o dejstvih.

Kadar je le mogoče, prevoznik tudi obvesti pristojni organ, ki je najbližji kraju, v katerem se je zgodil dogodek ali primer višje sile, s čimer omogoči, da ta sprejme potrebne ukrepe za ureditev zadevnega prevoza.







POGLAVJE III

Evidence

Člen 36

Predmet

1. Fizične ali pravne osebe ter skupine takih oseb, ki imajo proizvode iz grozdja in vina v kakršne koli poslovne ali komercialne namene, morajo za te proizvode voditi evidence dobav in izdanih količin (v nadaljnjem besedilu: evidence).

2. Države članice lahko določijo, da morajo trgovci, ki nimajo zalog, voditi evidence v skladu s pravili in postopki, ki jih določijo.

3. Osebe, ki morajo voditi evidence, v skladu z odstavkom 1 zabeležijo dobave in izdane količine vsake serije proizvodov v svojih prostorih ter izvedene postopke iz člena 41(1). Te osebe morajo biti zmožne predložiti dokument, ki je spremljal ustrezno pošiljko, ali kateri koli drug dokument, zlasti komercialni dokument, za vsak vpis v evidenci dobav in izdanih količin proizvodov.

Člen 37

Oprostitve

1. Evidenc ni treba voditi:

(a) trgovcem na drobno;

(b) tistim, ki prodajajo pijačo za porabo na kraju samem.

2. Evidenc ni treba voditi za vinski kis.

3. Države članice lahko določijo, da fizičnim in pravnim osebam in skupinam oseb, ki imajo zaloge ali prodajajo samo proizvode iz grozdja in vina v majhnih vsebnikih, ki izpolnjujejo predpise v zvezi z označevanjem na pakiranju iz člena 25(b)(i), ni treba voditi evidenc, če je dobave, izdane količine in zaloge mogoče kadar koli preveriti na podlagi druge dodatne dokumentacije, zlasti komercialnih dokumentov, ki se uporabljajo za finančna poročila.

Člen 38

Sestava evidenc

1. Evidence se vodijo:

(a) ali prek računalniškega sistema v skladu s podrobnimi pravili, ki jih določijo pristojni organi držav članic; vsebina evidenc, ki se vodijo prek računalniškega sistema, se mora ujemati z vsebino evidenc na papirju;

(b) ali na fiksnih, zaporedno oštevilčenih listih;

(c) ali s primernim sodobnim računovodskim sistemom, ki ga odobrijo pristojni organi, če vsebuje podatke, ki morajo biti vpisani v evidencah.

Vendar lahko države članice predvidijo, da:

(a) evidence, ki jih vodijo trgovci, ki niti ne izvajajo nobenega od postopkov iz člena 41(1) niti ne uporabljajo enoloških postopkov, lahko sestojijo iz vseh dokumentov, ki spremljajo prevoz proizvodov iz grozdja in vina;

(b) evidence, ki jih vodijo proizvajalci, lahko sestojijo iz opomb na hrbtni strani ali v prilogi k prijavi pridelka, proizvodnje ali zalog, določenih v Naslovu II.

2. Evidence se vodijo ločeno za vsako podjetje, v prostorih, v katerih so proizvodi.

Vendar pa pristojni organi lahko dodelijo dovoljenje, če je dobave, izdane količine in zaloge mogoče kadar koli preveriti na dejanskem kraju skladiščenja proizvodov na podlagi druge dodatne dokumentacije in je to primerno, z navodili:

(a) da se evidence hranijo na sedežu poslovanja podjetja, kadar se proizvodi skladiščijo v različnih skladiščih v lasti istega podjetja v isti lokalni upravni enoti ali v taki enoti v neposredni bližini;

(b) da evidence vodi specializirana firma.

Kadar trgovci na drobno, ki prodajajo neposredno potrošnikom, spadajo k enotnemu podjetju in jih oskrbuje eno ali več centralnih skladišč, ki tudi spadajo k takemu podjetju, morajo taka skladišča voditi evidenco, brez poseganja v člen 37(3); dobave tem trgovcem na drobno se v teh evidencah vpišejo kot izdane količine.

Člen 39

Proizvodi, ki se vpisujejo v evidence

1. Za proizvode, ki se vpisujejo v evidence, se vodijo ločeni računi za:

(a) vsako od kategorij, določenih v Prilogi IV k Uredbi (ES) št. 479/2008;

(b) vsako vino z ZOP in proizvode za predelavo v tako vino;

(c) vsako vino z ZGO in proizvode za predelavo v tako vino;

▼M2

(d) vsako vino iz sorte vinske trte brez ZOP ali ZGO in proizvodi za predelavo v tako vino ali za pakiranje z referenco njihove klasifikacije v skladu s členom 120a Uredbe (ES) št. 1234/2007;

▼M2

(e) vsako vino brez ZOP ali ZGO in proizvodi za predelavo ali pakiranje z letnikom trgatve.

▼B

Vina z ZOP različnih porekel v vsebnikih s prostornino največ 60 litrov, označena v skladu z določbami Skupnosti in pridobljena od tretje osebe, ki se skladiščijo za prodajo, se lahko vpišejo na isti račun, če pristojni organ ali agencija ali organ, ki ga pooblasti pristojni organ, da soglasje ter se dobave in izdane količine za vsako vino z ZOP na njem vpišejo ločeno; to velja tudi za vina z ZGO.

Če se za vino več ne uporablja zaščitena označba porekla ali zaščitena geografska označba, se to navede v evidencah.

2. Države članice opredelijo način vpisovanja v evidence, ki zadeva:

(a) osebno porabo proizvajalca in njegove družine;

(b) morebitne naključne spremembe v prostornini proizvodov.

Člen 40

Vpisi v evidencah

1. Za vsako dobavo ali izdano količino proizvodov mora evidenca vsebovati:

(a) kontrolno številko proizvoda, kadar se ta številka zahteva po določbah Skupnosti ali nacionalnih določbah;

(b) datum postopka;

(c) dejansko dobavljeno ali izdano količino;

(d) zadevni proizvod, opisan v skladu z ustreznimi predpisi Skupnosti in nacionalnimi predpisi;

(e) sklicevanje na dokument, ki spremlja ali je spremljal zadevno pošiljko.

2. Za vina iz odstavkov od 1 do 9 ter 15 in 16 Priloge IV k Uredbi (ES) št. 479/2008 poimenovanje v evidencah, ki jih vodijo gospodarski subjekti, vsebuje neobvezne navedbe iz člena 60 te uredbe, če so te navedene na označbi ali je taka navedba na označbi predvidena.

Neobvezne navedbe iz prvega pododstavka se lahko v evidencah, ki jih vodijo osebe, ki niso proizvajalci, nadomestijo s številko spremnega dokumenta in datumom, ko je bil ta izpolnjen.

3. Vsebniki za shranjevanje vin iz odstavka 2 se opišejo v evidencah in navede se njihova nazivna prostornina. Na teh vsebnikih se navedejo tudi ustrezne navedbe, ki jih določijo države članice, da organu, pooblaščenemu za nadzor, omogočijo, da ugotovi njihovo vsebino z uporabo evidenc ali dokumentov, ki nadomeščajo navedene evidence.

Vendar se lahko v evidenci pri vsebnikih s prostornino 600 litrov ali manj, napolnjenih z istim proizvodom in shranjenih v isti seriji, namesto posameznih vsebnikov označi celotna serija, če je jasno ločena od drugih serij.

4. V primerih iz člena 31(6) se sklicevanje na dokument, ki je spremljal prejšnji prevoz proizvoda, vnese v evidenco izdanih količin.

Člen 41

Postopki, ki se navedejo v evidencah

1. Evidence navajajo naslednje postopke:

(a) povečanje deleža alkohola;

(b) dokisanje;

(c) razkis;

(d) slajenje;

(e) rezanje;

(f) stekleničenje;

(g) destilacija;

(h) proizvodnja penečega vina vseh kategorij, biser vina in gaziranega biser vina;

(i) proizvodnja likerskega vina;

(j) proizvodnja zgoščenega grozdnega mošta, prečiščenega ali ne;

(k) obdelava z enološkim ogljem;

(l) obdelava s kalijevim ferocianidom;

(m) ojačanje vina z destilatom;

(n) drugi postopki, ki vključujejo dodajanje alkohola;

(o) predelava v proizvod katere koli druge kategorije, zlasti v aromatizirano vino;

(p) elektrodializna obdelava ali obdelava za preprečevanje izločanja vinskega kamna z obdelavo s kationskimi izmenjavami;

(q) dodajanje dimetil dikarbonata (DMDC) v vina;

(r) uporaba trsk iz hrastovega lesa pri pridelavi vin;

(s) delna dealkoholizacija vin;

(t) eksperimentalna uporaba novih enoloških postopkov skupaj z ustreznim sklicem na odobritev zadevne države članice;

▼M2 —————

▼B

(v) dodajanje lizocima;

(w) dodajanje žveplovega dioksida, kalijevega bisulfita ali kalijevega metabisulfita.

Kadar je podjetje pooblaščeno, da vodi poenostavljeno evidenco iz člena 38(1)(c) te uredbe, lahko pristojni organ sprejme dvojnike obvestil iz točke D.4 Priloge V k Uredbi (EGS) št. 479/2008 kot enakovredne vpisom v evidenci za postopke povečanja deleža alkohola, dokisanja in razkisa.

2. Za vsak postopek, določen v odstavku 1, evidence, razen tistih iz člena 42, obsegajo naslednje:

(a) izvedeni postopek in datum;

(b) naravo in količine uporabljenih proizvodov;

(c) količino proizvoda, pridobljenega s postopkom, vključno z alkoholom, pridobljenim pri postopku delne dealkoholizacije;

(d) količino proizvoda, uporabljenega za povečevanje deleža alkohola, dokisanje in razkis, slajenje in ojačanje z destilatom;

(e) poimenovanje proizvodov pred postopkom in po njem v skladu z ustreznimi predpisi Skupnosti ali nacionalnimi predpisi;

(f) oznake na vsebnikih, v katerih so bili shranjeni proizvodi, vpisani v evidencah, pred postopkom in v katerih se hranijo po postopku;

(g) število napolnjenih steklenic in njihova vsebina pri stekleničenju;

(h) ime in naslov polnilca pri stekleničenju po pogodbi.

Kadar se kategorija proizvoda spremeni, ne da bi se uporabil postopek iz prvega pododstavka odstavka 1, zlasti pri vrenju grozdnega mošta, se količina in vrsta proizvoda, pridobljenega po spremembi, vpiše v evidence.

Člen 42

Evidence penečih in likerskih vin

1. Pri proizvodnji penečega vina je treba za vsak izdelan cuvée vnesti v evidenco naslednje:

(a) datum priprave;

(b) datum stekleničenja za vse kategorije kakovostnih penečih vin;

(c) prostornino cuvéeja ter poimenovanje, prostornino in delež dejanskega in potencialnega alkohola vsake sestavine;

(d) količino uporabljenega sladilnega likerja;

(e) količino ekspedicijskega likerja;

(f) število napolnjenih steklenic, z opredelitvijo, kjer je to primerno, vrste penečega vina z izrazom, ki zadeva vsebnost preostanka sladkorja, če je ta izraz na oznaki.

2. Pri proizvodnji likerskega vina je treba za vsako serijo vnesti naslednje podatke:

(a) datum dodajanja katerega koli proizvoda iz točk 3(e) in 3(f) Priloge IV k Uredbi (ES) št. 479/2008;

(b) vrsto in prostornino dodanega proizvoda.

Člen 43

Posamezne evidence ali računi

1. Imetniki evidenc morajo voditi posamezne evidence ali račune dobav in izdanih količin za naslednje proizvode, ki jih hranijo za kakršen koli namen, vključno s tistimi, ki so namenjeni uporabi v njihovih prostorih:

(a) saharoza;

(b) zgoščeni grozdni mošt;

(c) prečiščeni zgoščeni grozdni mošt;

(d) proizvodi, ki se uporabljajo za dokisanje;

(e) proizvodi, ki se uporabljajo za razkis;

(f) žganja, destilirana iz vina.

Vodenje posameznih evidenc ali računov ne pomeni izvzetja iz obvestil iz točke D.4 Priloge V k Uredbi (ES) št. 479/2008.

2. Posamezne evidence ali računi iz odstavka 1 prikazujejo posamično za vsak proizvod:

(a) pri dobavah: (i) ime ali ime podjetja in naslov dobavitelja, s sklicevanjem, kadar je to primerno, na dokument, ki je spremljal prevoz proizvoda; (ii) zadevno količino; (iii) datum dobave;

(b) pri izdanih količinah: (i) zadevno količino; (ii) datum uporabe ali izdaje; (iii) kadar je to primerno, ime ali ime podjetja in naslov prejemnika.

Člen 44

Izgube

Države članice določijo najvišje še sprejemljive odstotke izgub zaradi izhlapevanja med skladiščenjem, predelovalnih postopkov ali sprememb kategorije proizvoda.

Oseba, ki vodi evidence, to pisno sporoči pristojnemu organu za zadevno območje v roku, ki ga določijo države članice, kadar dejanske izgube presegajo:

(a) vrednosti odstopanja iz točke 1.3 dela B Priloge VI med prevozom in

(b) največje odstotke, ki jih določijo države članice, v primerih iz prvega pododstavka.

Pristojni organ iz drugega pododstavka sprejme potrebne ukrepe.

Člen 45

Roki za vpise v evidence

1. Vpisi v posamezne evidence ali račune:

(a) iz členov 39, 40 in 44 se za dobave opravijo najpozneje naslednji delovni dan po prejemu in za izdane količine najpozneje tretji delovni dan po pošiljanju;

(b) iz člena 41 se opravijo najpozneje prvi delovni dan po postopku in pri obogatitvi na isti dan;

(c) iz člena 43 se opravijo pri dobavah in izdanih količinah najpozneje naslednji delovni dan po prejemu ali pošiljanju in pri porabi na dan porabe.

Vendar pa države članice lahko odobrijo daljše roke, ki ne presegajo 30 dni, zlasti kadar so evidence računalniško vodene, pod pogojem, da je še vedno mogoče kadar koli preveriti dobave, izdane količine in postopke iz člena 41 na podlagi druge dodatne dokumentacije ter da pristojni organ ali agencija ali organ, ki ga pooblasti pristojni organ, meni, da je ta dokumentacija zanesljiva.

2. Ne glede na prvi pododstavek odstavka 1 in s pridržkom vseh ukrepov, ki jih sprejmejo države članice v skladu s členom 47(1)(j) in (k), se pošiljke istega proizvoda lahko vsak mesec skupaj vpišejo v evidenco izdanih količin, kadar se proizvod polni izključno v vsebnike iz člena 25(b) in (i).

Člen 46

Zaključek evidenc

Enkrat na leto, na datum, ki ga lahko določijo države članice, je treba končati evidence dobav in izdanih količin proizvodov (letna bilanca). Inventura zalog se opravi v okviru letne bilance. Obstoječe zaloge se v evidence vpišejo kot „dobava“ na datum po letni bilanci. Če obstajajo razlike pri letni bilanci stanja med teoretičnimi in dejanskimi zalogami, je treba to navesti v končanih knjigah.







POGLAVJE IV

Skupne določbe za poglavji II in III

Člen 47

Splošne in prehodne določbe

1. Države članice lahko:

(a) predvidijo vodenje evidence zalog zapiral, uporabljenih za stekleničenje proizvodov v vsebnike nazivne prostornine pet litrov ali manj iz člena 25(b)(i), ki se sprostijo na trg na njihovem ozemlju, in navajanje posebnih podatkov na njih;

(b) zahtevajo dodatne podatke o dokumentih, ki spremljajo pošiljke proizvodov iz grozdja in vina, proizvedenih na njihovem ozemlju, kadar so ti podatki potrebni za preglede;

(c) določijo, kadar je to potrebno zaradi uporabe računalniško vodenih evidenc zalog, mesto, na katerem se v dokumente, ki spremljajo pošiljke proizvodov iz grozdja in vina, vpišejo nekateri obvezni podatki, kadar se prevoz začne na njihovem ozemlju, če se oblika vzorcev iz člena 31(1)(c)(i) ne spremeni;

(d) v prehodnem obdobju, ki se izteče 31. julija 2015, dovolijo, da se podatki o gostoti grozdnega mošta nadomestijo z gostoto, izraženo v stopinjah Oechsleja, za prevoz, ki se začne in konča na njihovem ozemlju, ne da bi prečkal ozemlje druge države članice ali tretje države;

(e) določijo, da se v dokumentih, ki spremljajo prevoz in se izpolnijo na njihovem ozemlju, navede ne le datum, ampak tudi čas začetka prevoza;

(f) določijo v dopolnitev člena 25(a)(i), da ni potreben noben dokument, kadar prevoz grozdja, stisnjenega ali ne, ali grozdnega mošta opravljajo proizvajalci, ki pripadajo skupini proizvajalcev in so sami pridelali grozdje ali grozdni mošt, ali ga opravlja skupina proizvajalcev, ki ima zadevni proizvod v svoji lasti, ali kadar se taki proizvodi prevažajo za take proizvajalce ali skupine proizvajalcev do zbirališča ali prostorov za proizvodnjo vina te skupine, če se prevoz začne in konča v isti vinorodni coni, in kadar je zadevni proizvod namenjen predelavi v vino z ZOP, na zadevnem pridelovalnem območju, vključno s sosednjim območjem;

(g) določijo, tako da v vseh primerih zahtevajo uporabo kopij: (i) da mora pošiljatelj izpolniti eno ali več kopij dokumentov, spremljajočih prevoz, ki se začne na njihovem ozemlju; (ii) da mora prejemnik izpolniti eno ali več kopij dokumentov, spremljajočih prevoz, ki se je začel v drugi državi članici ali tretji državi in ki se konča na njihovem ozemlju;

(h) določijo, da se odstopanje iz člena 25(a)(ii) glede oprostitve uporabe spremnega dokumenta za nekatere pošiljke grozdja ne sme uporabiti za prevoz, ki se začne in konča na njihovem ozemlju;

(i) določijo, da mora pošiljatelj za prevoz iz člena 29, ki se začne na njihovem ozemlju in konča na ozemlju druge države članice, poslati ime in naslov pristojnega organa za kraj razkladanja skupaj s kopijami, pripravljenimi po navedenem členu;

(j) dovolijo prilagoditev obstoječih evidenc in določijo dodatna pravila ali strožje zahteve za vodenje in preverjanje evidenc;

(k) kadar se uporabi člen 33(1), določijo, da evidence vodi pristojni organ ali agencija ali organ, ki ga pooblasti ta agencija.

V primerih iz točke (j) lahko države članice zlasti zahtevajo, da se za določene proizvode vodijo ločeni računi ali da se vodijo ločene evidence za nekatere kategorije proizvoda ali za nekatere postopke iz člena 41(1).

2. Brez poseganja v Direktivo 92/12/EGS države članice ne smejo prepovedati ali ovirati premikov proizvodov, polnjenih v vsebnike nazivne prostornine največ pet litrov iz člena 25(b)(i), zaradi uporabe zapiral.

Vendar pa države članice za proizvode, ki se polnijo na njihovem ozemlju, lahko prepovedo uporabo nekaterih zapiral ali vrst pakiranja s seznama ali določijo pogoje za uporabo takih zapiral.

Člen 48

Shranjevanje spremnih dokumentov in evidenc

1. Brez poseganja v strožje določbe, ki jih lahko sprejmejo države članice za uporabo svoje zakonodaje ali nacionalnih postopkov, sprejetih v druge namene, je treba spremne dokumente in kopije, ki se zahtevajo po tej uredbi, hraniti vsaj pet let po koncu koledarskega leta, v katerem so bili izpolnjeni.

2. Evidence in dokumente v zvezi z vanje vpisanimi postopki je treba hraniti vsaj pet let po tem, ko se računi, za katere veljajo, zaprejo. Kadar eden ali več računov v evidenci, ki zadevajo zanemarljive količine vina, še ni zaprt, se taki računi lahko prenesejo v drugo evidenco, če se v prvotno evidenco vnese sklicevanje na tak prenos. V takem primeru se petletno obdobje iz prvega pododstavka začne z dnem prenosa.

▼M1

Člen 49

Sporočanje

1. Vsaka država članica Komisiji sporoči:

(a) ime in naslov pristojnega organa ali organov, pristojnih za izvajanje tega naslova;

(b) po potrebi ime in naslov vseh organov, ki jih pristojni organ pooblasti za izvajanje tega naslova.

2. Vsaka država članica Komisiji sporoči:

(a) vse poznejše spremembe v zvezi s pristojnimi organi in organi iz odstavka 1;

(b) ukrepe, sprejete za izvajanje tega naslova, kadar so ti ukrepi posebno pomembni za sodelovanje med državami članicami iz Uredbe (ES) št. 555/2008.

3. Komisija na podlagi podatkov, ki jih sporočijo države članice, sestavi in posodablja sezname, ki vsebujejo imena in naslove pristojnih organov, ter, kadar je to primerno, pooblaščenih agencij ali organov. Komisija ta seznam objavi na spletu.

▼M2

4. Države članice Komisiji pred 1. januarjem 2013 sporočijo pogoje, ki jih upoštevajo pri pripravi spremnega dokumenta iz člena 24(1)(b).

▼B







NASLOV IV

SPLOŠNE IN KONČNE DOLOČBE

▼M1

Člen 50

Sporočanje

1. Brez poseganja v posebne določbe te uredbe države članice sprejmejo vse potrebne ukrepe, da zagotovijo, da lahko upoštevajo roke za sporočanje iz te uredbe.

2. Države članice hranijo podatke, evidentirane v skladu s to uredbo, najmanj pet vinskih let, ki sledijo letu, v katerem so bili podatki evidentirani.

3. Sporočanje, ki se zahteva v skladu s to uredbo, ne posega v obveznosti držav članic iz Uredbe (EGS) št. 357/79 o statističnih raziskovanjih vinogradov.

4. Obvestila Komisiji iz te uredbe se pošljejo v skladu s Uredbo Komisije (ES) št. 792/2009 ( 17 ).

Vendar obvestila iz člena 19(1)(b)(ii) in (iii) države članice pošljejo po elektronski poti ali se po elektronski poti posredujejo na skupni naslov za prejem podatkov pri Eurostatu, in sicer v skladu s tehničnimi specifikacijami, ki jih določi Komisija (Eurostat).

▼M2

5. Komisija organom in osebam, ki jih zadeva ta uredba, ter, če je smiselno, javnosti pošilja in daje na voljo informacije prek informacijskih sistemov, ki jih je vzpostavila.

Praktična podrobna pravila za dostop do informacijskih sistemov so navedena v Prilogi IXb.

▼B

Člen 51

Očitne napake

Vsako sporočilo, terjatev ali zahtevek, naslovljen na državo članico v skladu s to uredbo, se lahko prilagodi kadar koli po predložitvi, če vsebuje očitne napake, ki jih prizna pristojni organ.

Člen 52

Višja sila in izjemne okoliščine

Kazni iz te uredbe se ne uporabljajo v primeru višje sile ali izjemnih okoliščin v smislu člena 31 Uredbe Sveta (ES) št. 73/2009 ( 18 ).

Člen 53

Razveljavitev in sklicevanja

Uredbe (EGS) št. 649/87, (ES) št. 884/2001 in (ES) št. 1282/2001 se razveljavijo.

Sklicevanja na razveljavljene uredbe se štejejo za sklicevanja na to uredbo in se berejo v skladu s korelacijskimi tabelami iz Priloge X.

Člen 54

Začetek veljavnosti

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. avgusta 2009.

Ta uredba je v celoti zavezujoča in se neposredno uporablja v vseh državah članicah.









PRILOGA I

Minimalni podatki iz registra vinogradov in specifikacije glede teh podatkov iz člena 3

1. DATOTEKA O VINOGRADNIKU

1.1 Identifikacija in lokacija

(1) Identifikacija vinogradnika (v skladu s sistemom enotne registracije identitete vsakega kmeta iz člena 15(1)(f) Uredbe (ES) št. 73/2009).

(2) Seznam in lokacija obdelovanih vinogradniških parcel (identifikacija v skladu s sistemom identifikacije za enote rabe ali poljine iz člena 15(1)(b) in člena 17 Uredbe (ES) št. 73/2009).

(3) Pravice do zasaditve, ki so bile dodeljene in še niso bile uporabljene, in pravice do ponovne zasaditve, ki jih imajo vinogradniki (podatek v skladu s sporočili iz člena 74 Uredbe (ES) št. 555/2008 in razpredelnice 15 iz Priloge XIII k tej uredbi).

1.2 Značilnosti vinogradniške parcele

(1) Identifikacija vinogradniške parcele: identifikacijski sistem za vinogradniške parcele se vzpostavi na podlagi zemljevidov in katastrskih dokumentov ali drugih kartografskih virov. Pri tem se uporabljajo tehnike računalniškega geografskega informacijskega sistema, vključujoč po možnosti zračne ali prostorske ortoposnetke z enotnim standardom, ki zagotavlja natančnost, ki ustreza kartografskemu merilu najmanj 1: 10 000.

(2) Površina vinogradniške parcele Če se vinska trta goji v kombinaciji z drugimi pridelki: (a) skupna površina zadevne parcele; (b) površina vinogradov v smislu čiste obdelave (za pretvorbo se uporabijo ustrezni koeficienti, ki jih določijo države članice).

(3) Površina vinogradniške parcele, ali če je to primerno, površina v smislu čiste obdelave, razčlenjena po značilnostih vinske trte: (a) površina, zasajena s sortami vinske trte (podatek v skladu s sporočili iz člena 74 Uredbe (ES) št. 555/2008 in razpredelnice 14 iz Priloge XIII k tej uredbi): (i) primernimi za proizvodnjo vin z zaščiteno označbo porekla: — belo, — rdeče/rosé; (ii) primernimi za proizvodnjo vin z zaščiteno geografsko označbo: — belo, — rdeče/rosé; (iii) primernimi za proizvodnjo vin brez ZOP ali ZGO: — belo, — rdeče/rosé. (b) površina, zasajena s sortami, ki so v razvrstitvi sort vinske trte, ki jo izdelajo države članice v skladu s členom 24 Uredbe (ES) št. 479/2008, za isto upravno enoto hkrati razvrščene kot vinske sorte in sorte namiznega grozdja, sorte za pridelavo sušenega grozdja ali sorte za pridelavo žganja iz grozdja; (c) površina, zasajena s sortami vinske trte, ki niso razvrščene ali jih države članice ne morejo razvrstiti v skladu s členom 24 Uredbe (ES) št. 479/2008; (d) površina, zasajena s sortami za pridelavo sušenega grozdja; (e) zasajena površina, ki je namenjena izključno pridelavi materiala za vegetativno razmnoževanje (matični trsi); (f) površina, zasajena z vinsko trto, predvidena za pridelavo cepičev; (g) opuščena zasajena površina; (h) drugo.

(4) Sorte vinske trte, ustrezne ocenjene površine in deleži na zadevni vinogradniški parceli (podatki v skladu s sporočili iz člena 74 Uredbe (ES) št. 555/2008 in razpredelnice 16 iz Priloge XIII k tej uredbi).

(5) Površina, zasajena brez ustrezne pravice do zasaditve po 31. avgustu 1998 (podatek v skladu s sporočili iz člena 58 Uredbe (ES) št. 555/2008 ter razpredelnic 2 in 3 iz Priloge XIII k tej uredbi).

(6) Površina, zasajena z nezakonitimi zasaditvami pred 1. septembrom 1998 (podatek v skladu s sporočili iz člena 58 Uredbe (ES) št. 555/2008 in razpredelnic od 4 do 7 iz Priloge XIII k tej uredbi).

(7) Površina, za katero so bile dodeljene pravice do nove zasaditve (podatek v skladu s sporočili iz člena 61 Uredbe (ES) št. 555/2008 in razpredelnice 8 iz Priloge XIII k tej uredbi).

(8) Zasajena površina, sprejeta za premijo za izkrčitev (podatek v skladu s sporočili iz člena 73 Uredbe (ES) št. 555/2008 in razpredelnice 11 iz Priloge XIII k tej uredbi).

(9) Površine, izkrčene s premijo (podatek v skladu s sporočili iz členov 68 in 73 Uredbe (ES) št. 555/2008 in razpredelnice 12 iz Priloge XIII k tej uredbi).

(10) Zasajena površina, na kateri se je izvedlo prestrukturiranje ali preusmeritev na podlagi člena 11 Uredbe (ES) št. 479/2008 (podatek v skladu s sporočili iz razpredelnic iz prilog VII in VIIIa k Uredbi (ES) št. 555/2008).

(11) Zasajena površina, na kateri se je izvedla zelena trgatev v skladu s členom 12 Uredbe (ES) št. 479/2008 (podatek v skladu s sporočili iz razpredelnic iz prilog VII in VIIIb k Uredbi (ES) št. 555/2008).

(12) Leto zasaditve, če tega ni pa ocena starosti zadevne vinogradniške parcele (podatek v skladu z Uredbo (EGS) št. 357/79).

1.3 Obvezne prijave

(1) Prijava pridelka (podatek v skladu s prijavami pridelka iz člena 8 in razpredelnic iz prilog II in III).

(2) Prijava proizvodnje (podatek v skladu s prijavami proizvodnje iz člena 9 in razpredelnice iz Priloge IV).

(3) Prijava zalog (podatek v skladu s prijavami zalog iz člena 11 in razpredelnice iz Priloge V).

2. DATOTEKA O PROIZVODNJI

2.1 Identifikacija

Identifikacija fizične ali pravne osebe ali skupine teh oseb, ki morajo vložiti prijavo proizvodnje iz člena 9.

2.2 Obvezne prijave

(1) Prijava proizvodnje (podatek v skladu s prijavami proizvodnje iz člena 9 in razpredelnice iz Priloge IV).

(2) Prijava zalog (podatek v skladu s prijavami zalog iz člena 11 in razpredelnice iz Priloge V).

3. DRUGO

Skupna površina, zasajena z vinsko trto, ki ni vključena v datoteko vinogradnika, kot je določeno v členu 3(1)(b) te uredbe.









PRILOGA II







Prijava pridelka grozdja [v skladu s členom 8] Prijavitelj: … … … Obdelovana vinogradniška površina (v ha): … Pridelovalna površina Količina pridelanega grozdja (v hl ali 100 kg) Namembnost grozdja (hl) vino proizvedel prijavitelj oddano zadružni kleti (1) prodano proizvajalcu vina (1) druge namembnosti (1) ha (2) oznake parcel rdeče belo rdeče belo grozdje mošt grozdje mošt rdeče belo rdeče belo rdeče belo rdeče belo 1. Vinogradi za pridelavo vin z zaščiteno označbo porekla 2. Vinogradi za pridelavo vin z zaščiteno geografsko označbo 3. Vinogradi za pridelavo sortnih vin brez zaščitene označbe porekla/zaščitene geografske označbe 4. Vinogradi za pridelavo vin brez zaščitene označbe porekla/zaščitene geografske označbe 5. Vinogradi za pridelavo drugih vin (3) (1) Prijavitelj mora navesti podatke o celotni količini oddanega ali prodanega grozdja. Podrobnosti o taki oddaji ali prodaji so navedene v Prilogi III. (2) V prijavi je treba navesti podatke o pridelovalni vinogradniški površini v upravni enoti, ki jo opredeli država članica. (3) Kot „druga vina“ se štejejo vina, pridelana iz sort, ki so v razvrstitvi sort vinske trte, ki jo izdelajo države članice na podlagi člena 24 Uredbe (ES) št. 479/2008, za isto upravno enoto hkrati razvrščene kot vinske sorte grozdja in sorte namiznega grozdja, sorte za pridelavo sušenega grozdja ali sorte za pridelavo žganja iz grozdja.









PRILOGA III







Prijava pridelka grozdja [v skladu s členom 8] (Za proizvode, ki so bili prodani ali oddani pred prijavo proizvodnje) Prejemniki Vrsta proizvodov, prodanih proizvajalcu vina ali oddanih zadružni kleti (v hektolitrih ali 100 kg) grozdje in/ali mošt za vino z ZOP z ZGO sortno brez ZOP/ZGO brez ZOP/ZGO druga vina rdeče belo rdeče belo rdeče belo rdeče belo rdeče belo 1. … … … … … 2. … … … … … 3. … … … … … 4. … … … … … 5. … … … … … ZOP – zaščitena označba porekla; ZGO – zaščitena geografska označba.









PRILOGA IV

Prijava proizvodnje [v skladu s členom 9]







A. Podatki o prijavitelju (1) … … … … B. Lokacija proizvodov … … … …







Kategorija uporabljenih proizvodov (2) Ime in naslov dobavitelja in sklic na dobavni dokument (spremni ali drugi dokument) Površina vinogradov v obdelavi, iz katerih izhajajo uporabljeni proizvodi Grozdje (v hl ali 100 kg) Proizvodi, pridobljeni od začetka vinskega leta, in drugi proizvodi razen vina v posesti na datum prijave (v hl) z ZOP z ZGO sortno brez ZOP/ZGO brez ZOP/ZGO drugo (3) mošt (4) vino (5) mošt (4) vino (5) mošt (4) vino (5) mošt (4) vino (5) mošt vino (5) r/r b r/r b r/r b r/r b r/r b r/r b r/r b r/r b r/r b r/r b









PRILOGA V







Prijava zalog vina in mošta [v skladu s členom 11] V posesti 31. julija (v hl) Kategorije proizvodov Skupne zaloge Delež rdečega vina in roséja v zalogah Delež belega vina v zalogah Pripombe Vina 1. Zaloge za proizvodnjo: — vina z zaščiteno označbo porekla (ZOP) (1) — vina z zaščiteno geografsko označbo (ZGO) (2) — sortna vina brez ZOP/ZGO — vina brez ZOP/ZGO (3) — druga vina (4) Skupaj 2. Zaloge za prodajo: (a) vina s poreklom v Skupnosti: — vina z zaščiteno označbo porekla (ZOP) (1) — vina z zaščiteno geografsko označbo (ZGO) (2) — sortna vina brez ZOP/ZGO — vina brez ZOP/ZGO (3) (b) vina s poreklom v tretjih državah Skupaj 3. Povzetek (1 + 2) Mošti 1. Zaloge za proizvodnjo: — zgoščeni grozdni mošt — prečiščeni zgoščeni grozdni mošt — drugi mošti (5) Skupaj 2. Zaloge za prodajo: — zgoščeni grozdni mošt — prečiščeni zgoščeni grozdni mošt — drugi mošti (5) Skupaj 3. Povzetek (1 + 2) (1) Vključno s kakovostnimi vini, proizvedenimi na določenem pridelovalnem območju (pdpo). (2) Vključno z namiznimi vini z geografsko označbo. (3) Vključno z namiznimi vini brez geografske označbe. (4) V tem razdelku se prijavijo vsa vina, ki se ne prijavijo v predhodnih vrsticah. Količine se vpišejo po kategorijah proizvoda. (5) Vključno z grozdnim moštom, delno prevretim grozdnim moštom in delno prevretim grozdnim moštom iz sušenega grozdja.









PRILOGA VI

▼M2

Navodila za pripravo spremnih dokumentov

▼B

A. Splošna pravila

1. Spremni dokument mora biti izpolnjen čitljivo in neizbrisljivo.

▼M2

2. V spremnem dokumentu ne sme biti nobenih izbrisov ali besed, napisanih čez druge besede.

▼B

3. Vsaka predpisana kopija spremnega dokumenta se označi z besedo „kopija“ ali enako ustrezno oznako.

▼M2 —————

▼B

6. Za prevoz ene pošiljke istega pošiljatelja istemu prejemniku se lahko izpolni enoten spremni dokument za: (a) več serij proizvodov iste kategorije ali (b) več serij proizvodov različnih kategorij, če so polnjeni v vsebnike nazivne prostornine 60 litrov ali manj, opremljene z oznako in zapiralom, ki ga ni mogoče ponovno uporabiti.

7. V primeru iz člena 33(1) ali kadar dokument, ki spremlja pošiljko, izpolni pristojni organ, je dokument veljaven samo, če se prevoz začne najpozneje peti delovni dan od dneva potrditve ali dneva, ko je bil izpolnjen, kakor je to primerno.

8. Kadar se proizvodi prevažajo v ločenih prostorih v istem zabojniku za prevoz ali kadar so med prevozom pomešani, je treba spremni dokument izpolniti za vsak del, ne glede na to, ali se prevažajo ločeno ali pomešano. V teh dokumentih mora biti v skladu s predpisi vsake države članice navedena uporaba proizvoda v mešanici. Vendar pa države članice lahko pooblastijo pošiljatelje ali pooblaščene osebe, da za celoten proizvod v mešanici izpolnijo enoten spremni dokument. V takih primerih da pristojni organ ustrezna navodila v zvezi s predložitvijo dokazov glede kategorije, porekla in količine različnih tovorov.

B. Posebna pravila

1. Navedbe, ki veljajo za poimenovanje proizvoda: 1.1. Vrsta proizvoda Navedite vrsto, v katero spadajo proizvodi, z uporabo izraza, skladnega s pravili Skupnosti, ki najbolj točno opredeli proizvod, na primer: (a) vino brez ZOP/ZGO; (b) sortno vino brez ZOP/ZGO; (c) vino z ZOP/ZGO; (d) grozdni mošt; (e) grozdni mošt za pridelavo vina z ZOP; (f) uvoženo vino. 1.2. Kadar se vina iz odstavkov od 1 do 9 ter 15 in 16 Priloge IV k Uredbi (ES) št. 479/2008 prevažajo nepakirana, poimenovanje proizvoda vsebuje neobvezne navedbe iz člena 60 te uredbe, če so te navedene na označbi ali je taka navedba predvidena na označbi. 1.3. Delež alkohola in gostota za prevoz nepakiranih proizvodov ali proizvodov v neoznačenih vsebnikih nazivne prostornine 60 litrov ali manj: (a) delež dejanskega alkohola v vinu, razen za mlada vina, ki so še v vrenju, ali delež skupnega alkohola v mladem vinu, ki je še v vrenju, in delno prevretega grozdnega mošta mora biti izražen v vol % in desetinah vol %; (b) refrakcijski indeks grozdnega mošta je treba določiti z merilno metodo, ki jo priznava Skupnost. Izražen mora biti z deležem potencialnega alkohola v vol %. Ta se lahko nadomesti z gostoto, izraženo v gramih na cm3; (c) gostoto svežega grozdnega mošta, pri katerem je bilo vrenje ustavljeno z dodatkom alkohola, je treba izraziti v gramih na cm3 ter delež dejanskega alkohola tega proizvoda izraziti v vol % in desetinah vol %; (d) vsebnost sladkorja v zgoščenem grozdnem moštu, prečiščenem zgoščenem grozdnem moštu in zgoščenem grozdnem soku je treba izraziti kot vsebnost vseh sladkorjev v gramih na liter in na kilogram; (e) prav tako se lahko navede (neobvezno) delež dejanskega alkohola grozdnih tropin in vinskih droži, ki se izrazi v litrih čistega alkohola na cent. Ta podatek je treba izraziti z uporabo ekvivalentnih tabel, ki jih priznava Skupnost, navedenih v predpisih o analitskih metodah. Brez poseganja v določbe Skupnosti o mejah za nekatere proizvode so dovoljena naslednja odstopanja: (a) za delež skupnega ali dejanskega alkohola odstopanje ± 0,2 vol %; (b) za gostoto odstopanje 6 enot več ali manj na četrto decimalko (± 0,0006); (c) za vsebnost sladkorja ± 3 %. 1.4. Druge navedbe za prevoz nepakiranega vina in mošta: (a) Vinorodne cone Navedite vinorodno cono, iz katere izvira proizvod, ki se prevaža, v skladu s Prilogo IX k Uredbi (ES) št. 479/2008, z uporabo naslednjih okrajšav: A, B, C I, C II, C III a in C III b. (b) Izvedeni postopki Navedite postopke, izvedene na proizvodih, ki se prevažajo, z uporabo naslednjih številk v oklepajih: 0 : na proizvodu ni bil izveden nobeden od naslednjih postopkov; 1 : proizvod je bil obogaten; 2 : proizvod je bil dokisan; 3 : proizvod je bil razkisan; 4 : proizvod je bil slajen; 5 : proizvod je bil ojačan z destilatom; 6 : proizvodu je bil dodan proizvod s poreklom iz geografske enote, ki ni navedena v poimenovanju; 7 : proizvodu je bil dodan proizvod, pridobljen iz sorte vinske trte, ki ni navedena v poimenovanju; 8 : proizvodu je bil dodan proizvod, pridelan v letu, ki ni navedeno v poimenovanju; 9 : proizvod je pridelan z uporabo trsk iz hrastovega lesa; 10 : proizvod je pridelan z uporabo eksperimentalnega novega enološkega postopka; 11 : proizvod je bil delno dealkoholiziran; 12 : drugi postopki (opredelite). Primeri: (a) za vino s poreklom v coni B, ki je bilo obogateno, se navede B (1); (b) za grozdni mošt s poreklom iz cone C III b, na katerem je bil izveden postopek dokisanja, se navede C III b (2). Navedbe glede vinorodne cone in izvedenih postopkov morajo biti poleg tistih, ki zadevajo poimenovanje proizvoda, in v istem vidnem polju.

2. Navedbe, ki veljajo za neto količino: Neto količino: (a) grozdja, zgoščenega grozdnega mošta, prečiščenega zgoščenega grozdnega mošta, zgoščenega grozdnega soka, grozdnih tropin in vinskih droži v tonah ali kilogramih je treba izraziti s simboli „t“ ali „kg“; (b) drugih proizvodov v hektolitrih ali litrih je treba izraziti s simboli „hl“ ali „l“. Pri navedbi količine proizvodov, ki se prevažajo nepakirani, se lahko dovoli toleranca 1,5 % skupne neto količine.

▼M2

C. Informacije, ki se zahtevajo v skladu s členom 24(2) in (3)

Zahtevane informacije se predložijo v obliki podatkovnih elementov, navedenih v stolpcu 1 naslednje razpredelnice.

Ti podatkovni elementi za pripravo spremnih dokumentov iz člena 24(1)(a)(i) in (iii) so opredeljeni s številkami in črkami v stolpcih A in B razpredelnic iz Priloge I k Uredbi (ES) št. 684/2009 (stolpec 2 naslednje razpredelnice).

Ti podatkovni elementi za pripravo spremnih dokumentov iz člena 24(1)(a)(ii) so opredeljeni s številkami in črkami iz Uredbe (EGS) št. 3649/92 (stolpec 3 naslednje razpredelnice).

Vrstni red in podrobno razporeditev podatkovnih elementov določijo države članice na podlagi pravil, določenih v delu B te priloge.







1 2 3 Referenčna številka: vsaka pošiljka je označena z referenčno številko, ki omogoča identifikacijo v pošiljateljevih računih. Ta številka je lahko enotna administrativna referenčna oznaka, referenčna oznaka ali referenčna številka poenostavljenega spremnega dokumenta, dodeljena spremnemu administrativnemu ali komercialnemu dokumentu. Št. 1d Št. 2 Pošiljatelj: polno ime in naslov, vključno s poštno številko ( po potrebi trošarinska številka (SEED) (1)) Št. 2 Št. 1 Kraj pošiljanja: dejanski kraj pošiljanja, če blago ni bilo poslano z naslova pošiljatelja Št. 3 Št. 1 Prejemnik: polno ime in naslov, vključno s poštno številko ( po potrebi trošarinska številka (SEED )) Št. 5 Št. 4 Kraj dostave: dejanski kraj dostave, če blago ni bilo dostavljeno na naslov prejemnika Št. 7 Št. 7 Pristojni organ v kraju pošiljanja: ime in naslov pristojnega organa, odgovornega za nadzor nad izdajo spremnega dokumenta v kraju pošiljanja. To se zahteva samo pri prevozu v drugo državo članico ali izvozu Št. 10 Polje A Prevoznik: ime in naslov osebe, odgovorne za prvi prevoz (če ta oseba ni pošiljatelj) Št. 15 Št. 5 Drugi podatki o prevozu: (a) vrsta uporabljenega prevoza (tovornjak, kombi, cisterna, motorni avto, železniški vagon, vagon cisterna, letalo) (b) registrska številka ali za ladjo ime (neobvezno) Kadar se ena vrsta prevoza zamenja z drugo, mora prevoznik, ki proizvod naloži, na hrbtni strani dokumenta navesti: — datum pošiljanja — vrsto uporabljenega prevoza in registrsko številko za vozila ter ime za ladje — svoj priimek, ime ali ime podjetja in naslov, vključno s poštno številko Kadar se kraj dostave zamenja z drugim: dejanski kraj dostave Št. 16 Št. 5 Oznaka KN Št. 17c Št. 9 Poimenovanje proizvoda v skladu z Uredbo (ES) št. 1234/2007 ter morebitnimi nacionalnimi pravili, ki se uporabljajo, zlasti obvezne navedbe Št. 17p Št. 8 Opis pakiranega blaga: identifikacijske številke in število kosov zunanjega pakiranja, število kosov notranjega pakiranja. Za spremne dokumente, na katere se ne nanaša člen 24(1)(a)(i), je lahko opis naveden na posebnem listu, ki se priloži vsaki kopiji. V ta namen se lahko uporabi seznam pakiranja Št. 17.1 Za nepakirane proizvode: — za vina delež dejanskega alkohola — za nefermentirane proizvode refrakcijski indeks ali gostota — za proizvode v vrenju delež skupnega alkohola — za vina z vsebnostjo ostanka sladkorja, ki presega štiri grame na liter, poleg deleža dejanskega alkohola delež skupnega alkohola Št. 17g in o Neobvezni podatki za nepakirane proizvode: za prevoz nepakiranih vin iz odstavkov od 1 do 9, 15 in 16 Priloge XIb k Uredbi (ES) št. 1234/2007, za katere mora opis proizvoda vsebovati neobvezne podatke iz člena 118z zadevne uredbe, če so zadevni podatki navedeni na označbi ali je predvideno, da bodo navedeni na njej Št. 17p Količina: — za nepakirane proizvode skupna neto količina — za pakirane proizvode število kosov uporabljenega pakiranja Št. 17d, e in f ter 17.1 Potrdila: potrdilo o ZOP, potrdilo o ZGO ali potrdilo o certificiranju vina z navedbo letnika trgatve ali sort(-e) vinske trte: glej člena 24(1)(b) in 31 Št. 17l Št. 14 Kategorija proizvodov iz grozdja in vina Št. 17.2a Št. 8 Oznaka vinorodnega območja Št. 17.2b Oznaka dejavnosti v zvezi z grozdjem in vinom Št. 17.2.1a Certifikat – nadzor pri morebitnem izvozu Št. 18 A Datum pošiljanja, in kadar tako predpiše država članica, na ozemlju katere se prevoz začne, čas pošiljanja Št. 18 Št. 15 Žig organa, pristojnega za kraj pošiljanja, za spremne dokumente, ki niso navedeni v členu 24(1)(a)(i) (če se zahteva) Št. 18 Št. 15 (1) Sistem za izmenjavo trošarinskih podatkov.

▼M2 —————

▼M2









PRILOGA VIII

Posebni pečat iz točke (c)(ii) prvega odstavka člena 26

1. Simbol države članice.

2. Pristojni organ ali organ s krajevno pristojnostjo.

3. Overitev.









PRILOGA IX

Navedbe iz člena 27(2)

v bolgarščini : И3HECEHO

v španščini : EXPORTADO

v češčini : VYVEZENO

v danščini : »UDFØRSEL: EAD-nr.: … af [dato]«

v nemščini : Ausgeführt: EAD Nr. … vom [Datum]

v estonščini : „Eksporditud: EAD nr …, … [kuupäev]”

v grščini : ΕΞΑΧΘΕΝ

v angleščini : ‘Exported: EAD No … of [date]’

v francoščini : «Exporté: EAD no … du [date]»

v italijanščini : «Esportato: DAE n. … del [data]»

v latvijščini : “Eksportēts: [datums] EAD Nr. …”

v litovščini : EKSPORTUOTA

v madžarščini : „Exportálva: EAD sz.: …, [dátum]”

v malteščini : “Esportat: EAD Nru … ta’ [data]”

v nizozemščini : UITGEVOERD: UGD nr. … van [datum]

v poljščini : WYWIEZIONO

v portugalščini : EXPORTADO

v romunščini : EXPORTAT

v slovaščini : VYVEZENÉ

v slovenščini : IZVOŽENO

v finščini : VIETY

v švedščini : EXPORTERAD

▼M2









PRILOGA IXa

A. Informacije iz člena 31(2) in (3)

Informacije iz člena 31(2) in (3) morajo vsebovati naslednje elemente:

(a) za vina z ZOP : izjavo, da spremni dokument potrjuje zaščiteno označbo porekla za vina, ki ji sledi številka registracije ZOP v „registru E-Bacchus“, ki ga je Komisija vzpostavila v skladu s členom 18 Uredbe (ES) št. 607/2009;

(b) za vina z ZGO : izjavo, da spremni dokument potrjuje zaščiteno geografsko označbo, ki ji sledi številka registracije ZGO v „registru E-Bacchus“, ki ga je Komisija vzpostavila v skladu s členom 18 Uredbe (ES) št. 607/2009;

(c) za vina brez ZOP ali ZGO, ki se tržijo z navedbo letnika trgatve : izjavo, da spremni dokument potrjuje certificiranje letnika trgatve v skladu s členom 118z Uredbe (ES) št. 1234/2007;

(d) za vina brez ZOP ali ZGO, ki se tržijo z navedbo sort(-e) vinske trte : izjavo, da spremni dokument potrjuje certificiranje sort(-e) vinske trte („sortno vino“) v skladu s členom 118z Uredbe (ES) št. 1234/2007.

(e) za vina brez ZOP ali ZGO, ki se tržijo z navedbo letnika trgatve in navedbo sort(-e) vinske trte : izjavo, da spremni dokument potrjuje certificiranje letnika trgatve in sort(-e) vinske trte („sortno vino“) v skladu s členom 118z Uredbe (ES) št. 1234/2007.

B. Navedbe iz člena 31(2) in (3)

— v bolgarščini: — а) за вината със ЗНП : „Настоящият документ удостоверява защитеното наименование за произход“, „№ […, …] в електронния регистър E-Bacchus“; б) за вината със ЗГУ : „Настоящият документ удостоверява защитеното географско указание“,: „№ […, …] в електронния регистър E-Bacchus“; в) за вината без ЗНП или ЗГУ, продавани с обозначение на годината на производство : „Настоящият документ удостоверява годината на производство в съответствие с член 118щ от Регламент (ЕО) № 1234/2007“; г) за вината без ЗНП или ЗГУ, продавани с обозначение на винения сорт (винените сортове) лоза : „Настоящият документ удостоверява винения сорт (винените сортове) лоза („сортово вино“) в съответствие с член 118щ от Регламент (ЕО) № 1234/2007“; д) за вината без ЗНП или ЗГУ, продавани с обозначение на годината на производство и обозначение на винения сорт (винените сортове) лоза : „Настоящият документ удостоверява годината на производство и винения сорт (винените сортове) лоза („сортово вино“) в съответствие с член 118щ от Регламент (ЕО) № 1234/2007“.

— v španščini: — a) Vinos con DOP : «El presente documento tiene valor de certificado de denominación de origen protegida», «No […, …] del registro E-Bacchus». b) Vinos con IGP : «El presente documento tiene valor de certificado de indicación geográfica protegida», «No […, …] del registro E-Bacchus». c) Vinos no amparados por una DOP ni una IGP comercializados con indicación del año de cosecha : «El presente documento tiene valor de certificación del año de cosecha, de conformidad con el artículo 118 septvicies del Reglamento (CE) no 1234/2007». d) Vinos no amparados por una DOP ni una IGP comercializados con indicación de la variedad o las variedades de uva de vinificación : «El presente documento tiene valor de certificación de la variedad o las variedades de uvas de vinificación (“vino varietal”), de conformidad con el artículo 118 septvicies del Reglamento (CE) no 1234/2007». e) Vinos no amparados por una DOP ni una IGP comercializados con indicación del año de cosecha y de la variedad o las variedades de uva de vinificación : «El presente documento tiene valor de certificación del año de cosecha y de la variedad o las variedades de uvas de vinificación (“vino varietal”), de conformidad con el artículo 118 septvicies del Reglamento (CE) no 1234/2007».

— v češčini: — a) u vína s CHOP : „Tento doklad slouží jako osvědčení o chráněném označení původu“, „č. […, …] v registru E-Bacchus“; b) u vína s CHZO : „Tento doklad slouží jako osvědčení o chráněném zeměpisném označení,“: „č. […, …] v registru E-Bacchus“; c) u vína bez CHOP nebo CHZO uváděného na trh s označením roku sklizně : „Tento doklad slouží jako certifikace roku sklizně podle článku 118z nařízení (ES) č. 1234/2007“; d) u vína bez CHOP nebo CHZO uváděného na trh s označením moštové odrůdy nebo moštových odrůd : „Tento doklad slouží jako certifikace moštové odrůdy nebo moštových odrůd („odrůdové víno“) podle článku 118z nařízení (ES) č. 1234/2007“; e) u vína bez CHOP nebo CHZO uváděného na trh s označením ro